
Tampere 1963 — Kirjapaino Sanan Tie 


EU arovainen ja viisas antiikkinen sielu sijoitti unel- 
mansa ihmiskunnan onnenajasta ikuisesti menneeseen 
Saturnuksen kulta-aikaan. Mikä vahinko — — — et- 
tä meidän barbaarinen optimismimme tahtoo vält- 
tämättä nähdä ihmiskunnan onnenajan edessäpäin.” 
Tämä V. A. Koskenniemen retorinen mielenilmaus 
hänen Aldous Huxleyn Brave New Worldista Uudes- 
sa Suomessa v. 1933 julkaisemassaan esittelyssä on 
esittäjälleen tunnusomainen, mutta ei perustu tar- 
kalleen tosiasioihin. Antiikin viisas Platon hahmot- 
teli sekä tulevaisuuden ihannevaltion (teoksessa Val- 
tio) että ”lähinnä parhaan” valtion (teoksessa Lait), 
ja toinen viisas helleeni, Euhemeros, esitti Pyhässä 
kronikassaan ihanneyhteiskunnan, joka Platonin ku- 
vitelmien tavoin perustui yhteisomistukseen; eivät- 
kä he olleet ainoita ajassaan. Ja joskin on tosiasia, 
että ihannevaltio-romaanit — eli utopiat — nou- 
sivat varsinaiseen kukoistukseen vasta uudenajan 
ensimmäisillä vuosisadoilla, jolloin Thomas More 
kirjoitti Utopiansa (1516), Tommaso Campanella 
Aurinkovaltionsa (1620—23), James Harrington 
Oceanansa (1656), Denis Vairasse Severambien his- 

toriansa (1675—79), Sadeur Australian maansa 
(1676) ja Morelly Basiliadensa (1753), niin tähänkin 
on lisättävä, että utopiain kehitysnäkemys alkoi jo 
1800-luvun lopulla muuttua kriitilliseksi ja vähem- 
män optimistiseksi ja että 1900-luvun alkupuolella, 
maailmansotien, työväenvallankumousten, fasismin 
ja atomipommin aikakaudella, tapaamme utopian 
uuden lajin, joka katsoo tulevaisuuteen, mutta ei näe 
siellä ihmiskunnan onnenaikaa, vaan uuden, entistä 
täydellisemmän ihmisorjuutuksen: Eugen Samjati- 
nin Me (1920/25), Aldous Huxleyn Uljas uusi 
maailma (1932), Karin Boyen Kallokaiini (1940) ja 
George Orwellin Vuonna 1984 (1949). 

Koskenniemen retorisen toivotuksen mukaisesti 
näyttää ihmiskunta — tai ainakin sen eräs osa — 
meidän vuosisadallamme luopuneen ”barbaarisesta 
optimismista”, tulevaisen kulta-ajan kuvittelemi- 
sesta. Silti nämä luopiot eivät ole ”varovaisen ja 
viisaan antiikkisen sielun” tavoin kääntäneet kat- 
settaan menneisyyden kadotettuun paratiisiin, vaan 
kaikesta huolimatta rohjenneet katsoa tulevaisuutta 
silmiin; olisiko vaihteeksi puhuttava barbaarisesta 
pessimismistä ? 

Saatetaan kysyä, voidaanko Samjatinin, Huxleyn, 
Boyen ja Orwellin teoksia lainkaan pitää utopioina. 
Thomas Moren käytäntöön ottama lajinimi perustuu 
kreikankielisiin sanoihin u topos=ei paikkaa= 
ei missään, ja tarkoittaa siis jotakin kuviteltua, haa- 
veellista, mistä esim. meikäläisissä tietosanakirjois- 
sa on päädytty määrittelyyn, että utopia on ”haa- 
veellinen maailmanparannusohjelma, haave” (Jaak- 

ko Forsman ns. vanhassa Tietosanakirjassa). Uto- 
piain enempi tarkastelu osoittaa kuitenkin, että nii- 
hin ohjelmallisen ihannevaltio-kuvitelman ohella 
useimmiten sisältyy olennaisena aineksena myös 
oman ajan valtio- ja yhteiskuntaoloihin kohdistuva 
satiirinen arvostelu ja että tämä arvostelu (joskus 
myös kuviteltuun yhteiskuntaan heijastettuna) voi 
olla jopa hallitsevana aineksena. Tässä valossa täy- 
tyy utopian suomalaista määrittelyä pitää liian ah- 
taana, oikeaan osuvana sensijaan Brockhausin (16. 
Aufl. 1957) vastaavaa määrittelyä: ”Schilderung 
eines erdachten (erhofften oder hefiirchteten) Ge- 
sellschaftszustandes; urspriinglich wird meist ein 
Idealzustand dargestellt”. Vaikka utopia alunperin 
tarkoittikin ihanneolotilan esittämistä, sen ei vält- 
tämättä tarvitse hahmotella sitä, minkä toteutta- 
mista toivotaan, se voi kuvata myös olotilaa, jonka 
toteutumista pelätään. Siinä mielessä myös Samja- 
tinin, Huxleyn, Boyen ja Orwellin teokset ovat uto- 
pioita. 

Toisaalta on ilmeistä, että utopia kirjallisena il- 
miönä käsitetään monesti kovin epämääräiseksi, 
liian laajaksi alueeksi. Niinpä sen piiriin on toisi- 
naan luettu sen vanavedessä 1700-luvulla kukoista- 
neet robinsonadit (ensimmäinen mainehikas 
edustaja Daniel Defoen Robinson Crusoe, 1720), jot- 
ka kuitenkin useimmiten rajoittuvat kuvailemaan 
vain ihmisyksilön tai -ryhmän kokemuksia asumat- 
tomalla merensaarella ja saattavat sisältää pedago- 
gisia, moraalisia ja eroottisia, mutta eivät yleensä 
— tai ainakaan ensi sijassa — sosiaalisia tai valtiol- 

lisia teemoja ja tendenssejä. Myös tieteisker- 
tomuksella (science fiction) — joka varsinai- 
sesti on viimeisten sadan vuoden tuote (edustajia 
Jules Verne, H. G. Wells, Hans Dominik, Aleksei 
Tolstoi, Karel Capek, Olaf Stapledon, Ray Bradbury, 
Stanislaw Lem, Fred Hoyle ym), mutta jolla on 
edelläkävijänsä uudenajan alkuvuosisadoilla (Fran- 
cis Bacon, Francis Godwin, Cyrano de Bergerac ym), 
jopa antiikissa (Lukianos) — näyttää toisinaan tar- 
koitettavan jokseenkin samaa kuin utopialla, vaikka 
on ilmeistä, että tieteiskertomuksen painopiste ei ole 
valtiollisessa eikä yhteiskunnallisessa vaan luonnon- 
tieteellisessä ja teknillisessä (vrt. Kingsley Amis: 
New Maps of Hell, 1961) ; eräänlaisena aivoleikkinä 
se yleensä on myös vailla tendenssiä. Utopiaa on 
voitu myös käyttää merkitsemässä suunnilleen sa- 
maa kuin tulevaisuudenkuvaus yleensä, 
vaikka on ilmeistä, että utopian ei ensiksikään tar- 
vitse, ainakaan muodollisesti, olla tulevaisuudenku- 
vaus (se voi olla myös — ja useinkin on — omaan 
aikaan vaikkakin kuviteltuun kaukaiseen paikkaan 
sijoitettu) ja että joskin tulevaisuudenkuvaus (sen 
aiheen ollessa ensi sijassa valtiollis-sosiaalinen) voi 
olla samalla utopia, se voi myös olla vaikkapa tie- 
teiskertomus tai varoittava ennustus esim. tulevai- 
suudensodan aiheuttamasta katastrofista* ja tällöin 
viime kädessä lähestyä apokalypsista, maail- 


* Katastrofiteeman käsittelijöitä: Platon (Atlantis-taru), 
Wells, Dominik, Hans Gobsch (Euroopan tuho 1934), Harold 
Rein, Nevil Shute, Hans Hellmut Kirst. 


mantuhoa ja viimeistä tuomiota ennustavaa ilmes- 
tyskirjaa. 

Vaikka utopian rajat robinsonadiin, tieteiskerto- 
mukseen ja tulevaisuudenkuvaukseen päin eivät ole- 
kaan ehdottomat, eipä edes selvät — välimuotoja 
esiintyy joka taholle—, niin utopialla täsmällisessä 
mielessä on kuitenkin määrätyt tuntomerkkinsä: 
sen painopiste on valtiollisessa ja yhteiskunnallises- 
sa, sillä on määrätty tendenssi, vakava sanottavan- 
sa, ja on sen aihe sitten sijoitettu mihin aikaan hy- 
vänsä, se tahtoo sanoa jotakin tulevaisuudesta: ju- 
listaa kehitysihannetta tai varoittaa kehitysvaaras- 
ta. Viimemainitun näkökohdan perusteella on esitet- 
ty jaottelu klassilliseen, optimistiseen, idealisoivaan 
utopiaan, joka kukoisti 1800-luvulle saakka, sekä 
moderniin, pessimistiseen utopiaan, joka on liitty- 
nyt omaan vuosisataamme. Jaottelu on ylimalkai- 
nen; pessimistisiä utopioita tapaamme jo 1800-lu- 
vulla, optimistisia myös omalla vuosisadallamme, ja 
ennen kaikkea: utopian aatehistoriassa esiintyy 
1800-luvun lopulla ja 1900-luvun alussa kehitykselli- 
sesti merkittäviä alueita, joita voimme nimittää uto- 


pian myöhäis- ja siirtymälinjoiksi. 
Tarkastelemme aluksi klassillisia utopioita. 


KLASSILLINEN UTOPIA 


”Jos olisit ollut minun mukanani Utopiassa ja oppi- 
nut tuntemaan sikäläiset tavat ja lait, kuten minä tein 
— minä kun elin siellä kuudetta vuotta enkä olisi mil- 
loinkaan lähtenyt maasta, ellei minua olisi pakoittanut 
siihen halu tehdä täällä tunnetuksi sikäläisiä oloja —, 
myöntäisit, ettet milloinkaan ole nähnyt paremmin jär- 
jestettyä yhteiskuntaa.” 

(Thomas More: Utopia) 


Utopian luojille on Platonin n. 2330 vuotta 
sitten hahmottelema ihannevaltio ollut esikuvana 
monessakin suhteessa. Sen puolikaunokirjallinen 
dialogimuoto (keskustelijoina Sokrates ja hänen 
eräät oppilaansa) omaksuttiin myös uudenajan ensi 
vuosisatojen klassillisissa utopioissa, ja myös Pla- 
tonin valtion rakennetta jäljiteltiin eri muunnelmi- 
na, vaikka tämän yhteiskunnallinen näkemys olikin 
spartalais-vanhoillinen ja taloudellinen tietämys re- 
nessanssiin verrattuna puutteellinen. Platonhan halu- 
si pystyttää filosofien hallitseman valtion, jota it- 
sekkäät etupyyteet eivät häiritsisi, ja päätyi silloin 
toisaalta jyrkkään säätyjakoon, toisaalta kommu- 
nistiseen yhteisomistukseen, joka kuitenkin vallitsi 
ainoastaan ylempien säätyjen — filosofien ja soti- 

laiden — piirissä, kun sen sijaan alemmat, tuotta- 
vat säädyt — talonpojat ja käsityöläiset — jäisivät 
sen ulkopuolelle; itse asiassa hänen ihannevaltios- 
saan oli siten kaksi eri valtiota sisäkkäin, ja sisä- 
renkaassa vallitseva kommunismi oli kulutus-, ei 
tuotantokommunismia. Päämääränään hallitsevien 
luokkien fyysinen ja henkinen korkeatasoisuus Pla- 
ton säännösteli ankarasti niiden elämänmuodot. Yk- 
sityisavio ja -perhe oli poistettu, väestönlisäys jär- 
jestetty rotuvalintaan perustuvaksi siten, että 20— 
40-vuotiaista naisista ja 30—55-vuotiaista miehistä 
”kelvollisimmat olivat tekemisissä kelvollisinten ja 
kelvottomimmat kelvottominten kanssa”, jolloin 
edellisten lapset kasvatettiin, jälkimmäisten ei; en- 
nen ja jälkeen näiden ikärajojen tuotetut lapset 
otettiin hengiltä, mutta ikärajat ylittäneillä oli va- 
paus yhtyä oman ikäluokkansa piirissä mielensä mu- 
kaan. Parittelujärjestys oli vain korkeiden viran- 
omaisten tiedossa, ja syntyneet lapset kerättiin val- 
tion hoidettaviksi ja kasvatettavaksi, niin etteivät 
vanhemmat olleet tietoisia omista lapsistaan. 18— 
20-vuotiaina saivat kaikki yläluokkien jäsenet — 
myös miesten kanssa tasa-arvoiset naiset — sotilas- 
koulutuksen, minkä jälkeen tapahtui valinta ja 
kasvatus valtion eri tehtäviä varten. Yksityiselä- 
mää ei ollut, vaan sekä asuminen että ruokailu oli 
järjestetty yhteiseksi. Vaikka Platonin valtio oli 
säätyvaltio, se ei silti ollut kastivaltio: samoin kuin 
yläluokkien kelvottomien jälkeläisten annettiin va- 
jota alaluokkiin, samoin oli jälkimmäisten etevillä 
yksilöillä mahdollisuus kohota hallitsevien piiriin. 

Hallitsevien valta ei ollut itsetarkoitus vaan välikap- 
pale; heidän ei pitänyt olla susia vaan vahtikoiria. 

Esikuvana monille myöhemmille utopioille on ollut 
myös Platonin ”lähinnä paras valtio” Nomoi- (Lait-) 
teoksessa, Kreetalle sijoitettu maanviljelysvaltio, 
jossa maa oli jaettu 5040 yhtä suureen osaan täys- 
kansalaisten kesken ja jossa vain maatyöläiset (sic!) 
olivat yhteistalouden ulkopuolella. 

Platonin utopiat syntyivät helleenien orjatyö- ja 
kaupunkivaltioyhteiskunnassa, jossa luokka- ja puo- 
luetaistelut raivosivat kärjistyneinä ja jonka sosiaa- 
lisia kehitysmahdollisuuksia tuotantotekniikan ke- 
hittymättömyys rajoitti. Toisenlaisessa historialli- 
sessa ympäristössä syntyivät 1500- ja 1600-lukujen 
klassilliset utopiat: feodaaliaatelin ja kuningasval- 
lan välinen valtakamppailu, johon kansallisvaltion 
synty, kaupunkiporvariston nousu, koneellisen tuo- 
tantotekniikan kehitys sekä talonpoikais- ja köyhä- 
listökapinat monisäikeisinä kytkeytyivät, oli kaik- 
kialla johtamassa ruhtinasabsolutismiin, samalla 
kun renessanssihumanismi, luonnontieteelliset mul- 
listukset ja löytöretket avarsivat huimasti ihmisten 
sisäistä ja ulkoista maailmaa ja tuhosivat keskiajan 
viimeisiä jäännöksiä. Uudenajan alun utopistit oli- 
vat humanisteja, hengeltään ylipäänsä kristinuskon 
ulkopuolella; useimmat heistä olivat asemassa, jos- 
ta käsin tunsivat hyvin valtiollisen elämän ja yhteis- 
kunnalliset epäkohdat; joku heistä (kuten Thomas 
More) kohosi valtiollisella uralla jopa maansa hal- 
lituksen johtoon päätyäkseen arvostelevan asenteen- 
sa vuoksi muutamaa vuotta myöhemmin hirsipuu- 

hun, joku taas (kuten Campanella) kiihotti maa- 
köyhälistöä kapinaan ja sekaantui valtiolliseen sala- 
liittoon, joka johti hänet vuosikymmeniksi vanki- 
laan. Humanisti-utopistit olivat sosiaalisia uudista- 
jia ja kapinallisia, jotka vailla kosketusta kansan 
syviin riveihin ollenkin tulkitsivat niiden epämää- 
räisiä haaveita ja pyrkimyksiä. Utopiassa — toteaa 
1800-luvun hollantilainen sosialismin tutkija Henrik 
Ouack — he häikäilemättä panivat toimeen kaikki 
parannukset ja uudistukset, joiden toteuttaminen 
tässä matoisessa maailmassa kävi yli heidän voi- 
miensa; sen puitteissa he saattoivat toteuttaa aja- 
tuksen ja uskonnon vapauden, ivata kirkon ja hovin 
turmelusta, rakentaa järkiperäisen, humaanin yh- 
teiskunnan. 

1500- ja 1600-lukujen klassillisten utopiain suu- 
resta joukosta tarkastelemme seuraavassa vain kol- 
mea tyypillistä ja samalla merkittävintä: Thomas 
Moren Utopiaa (De optimo statu reipublicae de- 
gue nova insula Utopia, 1516), Tonmmaso Campa- 
nellan Aurinkovaltiota (Civitas solis poetica, 
1623) sekä Denis Vairassen Severambien his- 
toriaa (Histoire des Söverambes, 1675—79). Kaikis- 
sa niissä on ihannevaltio sijoitettu löytöretkien hen- 
gessä etäiselle saarelle tai mantereelle: Utopia ete- 
lä-Atlannin samannimiselle saarelle, Aurinkovaltio 
Ceylonille, Severambia Australiaan. Kaikki perustu- 
vat niinikään merenkulkijain omakohtaisiin kuvauk- 
siin: Morella on kertojana Vespuccin Amerikan-ret- 
keen osallistunut Rafael Hytlodeus, Campanellalla 
genovalainen laivuri, Vairassella merikapteeni Si- 

den; kysymys on kirjoittajan kanssa käydystä kes- 
kustelusta, jolloin kertojan suuhun on voitu sijoit- 
taa kaikki vaaralliset ajatukset (Utopia), suullises- 
ta kuvailusta kolmannelle henkilölle ( Aurinkovaltio) 
tai jälkeenjääneistä papereista (Severambien histo- 
ria). 

Näillä kolmella utopialla on yhtäläisyyksien ohel- 
la melkoisia eroavaisuuksia, sekä kirjoittajan per- 
soonallisuudesta että hänen ajan- ja yhteiskuntaym- 
päristöstään johtuvia: korkeasti sivistynyt humanis- 
ti-valtiomies More kirjoittaa Henrik VIII:n Englan- 
nissa, jossa ruhtinas-absolutismin, uuden tuotanto- 
tekniikan ja rahatalouden läpimurto on sivutuottee- 
naan tuhonnut pienviljelijäluokan ja aiheuttanut si- 
ten kurjuutta ja rikollisuutta; luostarissa ja vanki- 
lassa nuoruus- ja miehuusvuotensa viettänyt keretti- 
läinen dominikaanimunkki Campanella, joka on saa- 
nut vaikutuksia Platonista ja Giordano Brunon pan- 
teistisesta luonnonfilosofiasta, mutta hellii samalla 
kabbalistis-astrologisia uskomuksia ja haaveilee ih- 
miskunnan yhdistämisestä paavinvallan merkeissä, 
luo utopiansa sosiaalisesti takapajuisen etelä-Italian 
kokemusvaraston mutta samalla luostari- ja vankila- 
erakon spekulaatioiden pohjalla; ranskalainen huge- 
notti Vairasse, sotilas, juristi ja pedagogi, vihdoin 
kirjoittaa Ludvig XIV:n Ranskassa, jo pitkälle ke- 
hittyneessä teollisuusmaassa, jossa kriitilliset valis- 
tusaatteet ovat jo ilmassa. 

Kaikki he rakentavat mallivaltionsa yhteisomis- 
tukselle, joka käytännöllisesti katsoen käsittää koko 
yhteiskunnan, sekä yleiselle työvelvollisuudelle. Mo- 

ren uranuurtajamerkitys on siinä — toteavat Kauts- 
ky ja Vorländer —, että hän ensimmäisenä esittää 
sosialistisesti organisoidun tuotannon, tuotantoväli- 
neiden yhteisomistuksen, että hän ensimmäisenä ku- 
vailee kaikki kansalaiset (harvoja ”orjia” lukuunot- 
tamatta) käsittävän sosialistisesti organisoidun val- 
tion, soveltaa kommunismia äsken syntyneeseen 
uudenaikaiseen kansallisvaltioon. Hänen Utopiansa 
on tuotantotaloudellisesti maanviljelys- ja käsityö- 
yhteiskunta; kukin sen 54 hallintopiiristä käsittää 
kaupunkikeskuksen ja sitä ympäröivän maaseudun, 
jonka viljelemisestä huolehditaan yhteisvoimin (6 
tunnin työpäivä) kunkin perheen asuessa 2-vuotis- 
kausin vuoroin kaupungissa, vuoroin maalla (myös 
asunnot jaetaan 10 vuoden väliajoin arvalla uudel- 
leen). Kaupungin torilta saa kukin maatalous- ja 
käsityötuotteita tarpeittensa mukaan. Vastenmieli- 
simpiin töihin käytetään orjia (rikollisia, sotavan- 
keja). Raha on poistettu kokonaan ja kalliit metal- 
lit ovat rikollisten tuntomerkkejä. Täydellisen yh- 
teisomistuksen toteuttaa Campanella Aurinkoval- 
tiossaan; niin tuotanto kuin kulutuskin on järjestet- 
ty sosialistisesti. ”Kaikki on yhteistä, jakaminen on 
viranomaisten asia.” Orjuus on poistettu, työ on 
jokaisen kansalaisen kunnia ja velvollisuus (4 tun- 
nin työpäivä); ruumiillinen työ on yhtä kunniakas- 
ta kuin henkinen, ja arvokkainta raskain ja vaikein 
työ. Maataloustyöt on järjestetty yhteiseksi juhlak- 
si, ja niissä — kuten myös liikenteessä — käytetään 
apuna teknillisiä keksintöjä, ”rataskoneita”. Raha 
on poistettu. ”Kaikki ovat rikkaita ja köyhiä 

samalla kertaa: rikkaita, koska heillä on kaikki, 
köyhiä, koska kukaan ei omista mitään.” Vairassen 
Severambiassa vihdoin vallitsee suurteollisuudelle 
perustuva kommunismi: väestö jakautuu ammatti- 
aloittain vähintään 1000 henkeä käsittäviin ryhmiin, 
joista kukin sekä asuu että työskentelee osmaasios- 
sa, yhdessä lukuisista eri puolilla maata, niin maa- 
seudulla kuin kaupungeissakin, sijaitsevista aineel- 
lisen tuotannon ja henkisen toiminnan keskuksista. 
Naiset on vapautettu taloustoimista. Työpäivä on 
8-tuntinen. 

Moren, Campanellan ja Vairassen utopiain talou- 
dellis-tuotannollisen järjestelmän aste-eroissa ku- 
vastuvat 1500- ja 1600-luvun länsieurooppalaisen ta- 
louselämän eri kehitysvaiheet; suurempia eroavai- 
suuksia havaitsemme utopiain valtio- ja hallintojär- 
jestelmissä. Moren valtio on niistä kansanvaltaisin. 
Sen hallinto on desentralistisesti porrastettu: 30 
maanviljelysperhettä, joista kukin käsittää 40 hen- 
keä, valitsee vuosittain fylarkin, 300 perhettä taas 
ylifylarkin; näistä edelliset valitsevat kansanko- 
kouksen asettamista ehdokkaista salaisella äänes- 
tyksellä valtion päämiehen jälkimmäisten puoles- 
taan toimiessa tämän neuvonantajakuntana; muista 
poikkeavasti valtion päämies (ruhtinas) valitaan 
eliniäksi, mutta hänen yksinvaltapyrkimyksiään 
vastaan on monin tavoin varauduttu. Campanellan 
Aurinkovaltiolle sensijaan on ominaista eräänlainen 
paavillis-filosofinen vallankeskitys, joka perustuu 
astrologis-kabbalistiseen mystiikkaan. Valtion joh- 
dossa on ylipappi-filosofi-hallitsija Hoh (eli Sol), jo- 

Thomas More. Kuva teoksesta English Language 
and Literature, London 1947, 


Tommaso 
Campanella. 


AURA 


VIIS 


Utopian kartta. Moren teoksen kuvitusta v:lta 1518. 


ka valitaan eliniäksi, mikäli ei tavoittele yksinval- 
taa, ja joka edustaa salatietoa, jonka symbolina 
ovat jokavuotiset syntiuhrijuhlat jumalalle vihittä- 
vine uhreineen; hänen apunaan on kolme ministeriä: 
Pon (=potestas, valta), joka hoitaa sodankäyntiä, 
Sin (=sapientia, viisaus), tieteiden ja teknillisen 
kasvatuksen valvoja, sekä Mor (=amor, rakkaus), 
jonka tehtävänä on valvoa suvun säilymistä. Paitsi 
työvelvollisia Aurinkovaltion kaikki kansalaiset — 
myös naiset — ovat asevelvollisia: toisin kuin Uto- 
pia se elää naapurivaltioiden uhkaamana alituisessa 
puolustusvalmiudessa, vieläpä pitää sotaa siveelli- 
sesti kasvattavana. Rikollisuus on (yksityisomistuk- 
sen tultua poistetuksi) vähäistä, mutta oikeusjärjes- 
tys yksiviivaisen ankara, ”silmä silmästä”-periaat- 
teen mukainen; vankiloita ei ole, kansa itse panee 
tuomiot täytäntöön, kuitenkin vasta syytetyn tun- 
nustettua sen ansainneensa. Severambien valtiojär- 
jestelmä vihdoin on yhdistelmä yksinvaltaisia ja 
kansanvaltaisia piirteitä. Kansan välittömällä äänes- 
tyksellä valitaan osmaanioitten päämiehet (osma- 
niontit), jotka muodostavat suuren neuvoston, joka 
puolestaan valitsee arvalla varakuninkaan, aurinko- 
jumalan itsevaltiaan sijaishallitsijan, joka on ”kan- 
sakunnan kaikkien tavaroitten herra”; 8 osmaanion 
ryhmiä edustavat brosmaniontit taas muodostavat 
tavallisen neuvoston kohoten iän mukaan severobas- 
teiksi (senaattoreiksi), jotka (luvultaan 24) muo- 
dostavat valtioneuvoston ja jotka ministereinä joh- 
tavat eri hallintohaaroja. Oikeuslaitosta tarvitaan 
vain rikosjuttujen käsittelemiseen, koska yksityis- 

omistuksen puuttuessa ei myöskään siviilioikeusjut- 
tuja esiinny. 

Kaikki kolme uudenajan klassillista utopiaa ovat 
siis vaalimonarkioja, joihin kuitenkin liittyy välit- 
tömän kansanvaalin muodossa demokraattisia ainek- 
sia; kaikille on ominaista hallinnon monikerroksinen 
porrastus, mutta — toisin kuin aikanaan Platonilla 
— ei säätyjako. Havainnollisimmin näiden utopiain 
luonne ilmenee kuitenkin niiden yleisessä elämänjär- 
jestyksessä. 

Humanistifilosofi Moren Utopiassa vallitsee us- 
konnonvapaus — jolloin uskonnottomat kuitenkaan 
eivät kelpaa virkoihin! — sekä yleinen koulupakko; 
kasvavalle nuorisolle opetetaan vain hyödyllisiä tie- 
toja, jotka lisäävät elämän onnea. Ankara yksiavioi- 
suus vallitsee, ja oikean valinnan edistämiseksi avio- 
liittoon aikovat saavat ennen ratkaisuaan nähdä toi- 
sensa myös alastomina. Lähempänä Platonia ollaan 
munkki Campanellan Aurinkovaltion ankarassa elä- 
mänjärjestyksen säännöstelyssä. Aviopuolisot vali- 
taan rotutieteellisin perustein tarkoituksena korkea- 
tasoisten lasten siittäminen; valintaa tosin helpottaa 
se, että terveitten elämäntapojen ansiosta lähes 
kaikki ihmiset ovat kauniita (varmuuden vuoksi 
vaimot raskauden aikana elävät sankaripatsaiden 
keskellä!); milloin kahden ihmisen välille kuitenkin 
syttyy intohimo, se saadaan tyydyttää, mutta lapsia 
siittämättä. Äidin imetettyä lastaan 2 vuotta se siir- 
tyy valtion kasvatettavaksi, jolloin opetus ja leikki 
pyritään yhdistämään, kaikista peleistä tekemään 
ruumiinharjoituksia ja samalla kertaa kehittämään 

sekä monipuolista tietämystä että ammattitaitoa. 
Saman peruskoulutuksen jälkeen tapahtuu nuorten 
jakaminen lahjojen nojalla eri tehtäviin. Kaikki kan- 
salaiset kuuluvat yhteen samaan perheeseen, jolloin 
samanikäiset ovat veljiä ja sisaria, ne taas, joiden 
ikäero on vähintään 22 vuotta, vanhempia ja lapsia; 
yksityisaviota ja perhettä ei ole. Vapaa-aika viete- 
tään yhteisissä ruokailu- ja makuuhuoneissa; niin 
miehet kuin naisetkin pukeutuvat lähes samanlai- 
siin (sisällä valkoisiin, ulkosalla punaisiin) tunika- 
pukuihin. Ankaraa hygienisyyttä toteutetaan kaikes- 
sa. Vieraanvaraisuus on yleinen luonteenpiirre; ulko- 
maalaiset otetaan avosylin vastaan. Yhtä ankara 
kuin italialaisella munkilla ei elämänjärjestys ole 
ranskalaisen valistusmiehen Vairassen ihanneval- 
tiossa: yksiavioisuus vallitsee (paitsi virkamiehil- 
1ä!), sukupuolten tasa-arvoisuus on toteutettu (nai- 
set eivät kuitenkaan virkakelpoisia) ja lapset joutu- 
vat vasta 7-vuotiaina ”valtion lapsiksi”, jotka 4-vuo- 
tisen peruskoulutuksen ja 3-vuotisen maanviljelys- 
harjoittelun jälkeen jaetaan lahjojensa nojalla eri 
ammatteihin (lahjakkaimmat tieteisiin ja taiteisiin) ; 
erikoinen piirre vapaamielisen ranskalaisen utopiassa 
on 19 vuotta täyttäneiden nuorukaisten ja 16 vuotta 
täyttäneiden neitosten 18 kuukautta kestävä vapaa 
kosiskeluaika, jonka jälkeen vasta avioliitot solmi- 
taan. Severambien uskonto on deistinen, mutta sille 
on ominaista suuri suvaitsevaisuus; jo kouluaikana 
järjestetään uskonnollisia väittelyitä. Järkiperäisen 
yhteiskunnan ja terveiden elämäntapojen (mm. luon- 
nollisen erotiikan) vaikutus ilmenee ihmisten fyysi- 

sessä ja luonteen kehityksessä; severambeille on 
ominaista totuudenrakkaus, halu tehdä hyvää ja 
saada osakseen kunnioitusta. 

Utopistiklassikot ovat varmoja ihannevaltioitten- 
sa mallikelpoisuudesta uskoen osoittaneensa niissä 
yhteiskuntaongelmien ratkaisun. Niinpä More antaa 
Rafael Hytlodeusinsa lausua itsetietoiset sanat: 


”Niin olen minä nyt kuvannut teille, niin tarkkaan 
kuin olen voinut, tämän valtiomuodon, joka on voi- 
massa tässä yhteiskunnassa, joka minun mielestäni 
on ei vain paras vaan myöskin ainoa, joka ansaitsee 
tämän nimen. Muuallakin kyllä puhutaan yhteis- 
hyvästä, mutta pidetään todellisuudessa huolta 
vain omasta hyvästä — — — Utopiassa sitä 
vastoin, jossa kaikki on yhteistä, tietää jokainen, 
että kukaan ei voi kärsiä puutetta, jos pidetään 
huolta. siitä, että yleiset tavaravarastot ovat täynnä. 
Sillä kaikki tasataan heidän keskuudessaan, niin että 
kukaan ei ole köyhä; ja vaikka kellään ei ole mitään 
erikoista omanaan, he ovat kuitenkin kaikki rikkai- 
ta. Voiko olla parempaa rikkautta kuin huoleton, 
iloinen elämä?” 


Vairassen merikapteeni puolestaan lausuu: 


”Severambien keskuudessa päinvastoin ei kukaan 
ole köyhä; kukaan ei ole vailla elämiseen välttämät- 
tömiä ja hyödyllisiä seikkoja, ja jokainen saa osan- 
sa huvituksista ja esityksistä ilman että hänen, voi- 
dakseen niistä nauttia, tarvitsee kiduttaa sieluaan 
ja ruumistaan kovalla ja liiallisella työllä. — — — 
He ovat vapaita kaikista näistä huolista ja rik- 
kaita syntymästään saakka — — — He ovat kaikki 
aatelisia ja kaikki aatelittomia — — — Kukaan ei 
enää harmikseen näe muiden elävän toimettomina 
hänen tehdessään työtä ylläpitääkseen heidän yli- 

mielisyyttään ja ylpeyttään; lyhyesti sanoen, kun 
tarkastaa tämän kansan onnea, niin huomaa sen ole- 
van niin täydellinen kuin tässä maailmassa voi olla, 
ja että kaikki muut kansat verrattuina tähän kan- 
saan ovat perin onnettomia.” 


1500- ja 1600-lukujen klassillisiin utopioihin sisäl- 
tyy varsinaisen utopia-ohjelmallisen aineksen rinnal- 
la oman maan ja ajan valtiollisiin ja yhteiskunnalli- 
siin olosuhteisiin kohdistuva satiiris-kriitillinen ai- 
nes, joka esim. Morella ja Vairassella on varsin 
näkyvä. Kaikissa tämän ajanjakson utopioissa ei toi- 
saalta rakenneta sosialismin ja kommunismin poh- 
jalle; eräänlaisia porvarillisia utopioita yksityisine 
omistusoikeuksineen ja niistä johtuvine luokkaja- 
kautumisineen ovat Francis Baconin Nova Atlan- 
tis (1627), joka perusluonteeltaan kuitenkin on tek- 
nillinen tieteiskertomus, sekä James Harring- 
tonin Oceana (1656), ja saksalaisen J. V. And- 
reäsin Christianopolis (Rei publicae Christiano- 
politanae deschriptio, 1619) puolestaan tarjoaa esi- 
merkin kristillisestä utopiasta. Utopiain linjan 1700- 
luvulla jatkuessa nousi näkyvään asemaan luonnon- 
kansojen — ihannoitujen ”hyvien villien? — keskuu- 
teen sijoittuva, yksilön vapautta, jopa täydellistä 
anarkismia korostava utopiatyyppi (Sadeur: 
Terre — Australien, 1676; Morelly: Basiliade, 
1753). 


KLASSILLISEN UTOPIAN 
MYÖHÄISLINJA 


”— — — tulette todella huomaamaan, että nykyaäi- 
kana rajoitetaan ihmisten persoonallista vapautta pal- 
jon vähemmän kuin teidän aikananne. Me tosin vaa- 
dimme lain mukaan, että jokaisen tulee palvella mää- 
rätty aika kansaa, sen sijaan kun te sallitte heidän va- 
lita joko työnteon, varkauden tai nälkäkuoleman. 
— — — Tätä ainoaa poikkeusta lukuunottamatta ei 
meidän yhteiskuntajärjestelmämme perustuksena ole 
minkäänlaista lain säätämää pakkoa.” 

(Edward Bellamy: Looking Backward 
2000—1887) 


1500- ja 1600-luvulla esiintyneillä köyhälistön 
joukkoliikkeillä — kuten Saksan talonpoikaiskapi- 
noilla ja Miinzerin kristillisellä kommunismilla tai 
Englannin levellerliikkeellä Cromwellin vallanku- 
mouksessa — sekä toisaalta saman ajan klassillisil- 
la utopioilla oli varsin vähän kosketusta keskenään; 
sen sijaan vaikutti Campanellan Aurinkovaltio tiet- 
tävästi Paraguayn jesuiittavaltion muotoutumiseen 
ja Harringtonin Oceana Yhdysvaltain varhaisdemo- 
kratismin kehittymiseen, ja Ranskan suuressa val- 
lankumouksessa. oli ilmeisesti myös utopisteilla oma 
panoksensa. Toisaalta Ranskan vallankumous — yh- 

dessä Englannin ns. teollisen vallankumouksen kans- 
sa — merkitsi ratkaisevaa käännettä: työväenkysy- 
mys nousi 1800-luvun alkupuolella etualalle länsi- 
Euroopassa, ja sosialistisskommunistisesta utopis- 
mista muodostui samalla käytännöllinen liike, jolla 
oli huomattava vetovoima aina v:n 1848 helmikuun 
vallankumoukseen ja Kommunistisen manifestin ju- 
listaman marxilaisen sosialismin läpimurtoon saak- 
ka, osin senkin jälkeen. Toisin kuin marxilaisuus 
1800-luvun alkupuolen ns. suuret utopistit — rans- 
kalaiset Saint-Simon, Fourier ja Cabet sekä englan- 
tilainen Owen — eivät panneet luottamustaan köy- 
hälistön joukkoliikkeeseen vaan joko yleiseen mieli- 
pidemuutokseen tai kapitalisti-hyväntekijään; toi- 
sin kuin klassilliset utopistit he eivät hahmotelleet 
kaukaiseen paikkaan heijastettuja kaunokirjallisia 
toivekuvitelmia vaan käytännön malleja (falanste- 
reja ja osuustoiminnallisia yhteisöjä) toteutettavik- 
si tässä ja nyt. Käytännön yrityksiä ei puuttunut 
(useimmat niistä Amerikassa: owenilaisten New 
Harmony 1825, fourierlaisten North American Pha- 
lanx 1843 ja Brok Farm Phalanx 1844, cabetlaisten 
Tearia Cheltenhamissa 1849, myöhäisenä jälki-ilmiö- 
nä myös suomalainen Sointula Malcolm-saarella 
1901), mutta kaikki ne päättyivät romahdukseen tai 
perustamisaatteista luopumiseen. Käsitellessään An- 
ti-Diähringissään (1878) sosialismin kehitystä haa- 
veesta tieteeksi Friedrich Engels tunnusti utopistien 
historiallisen merkityksen, mutta totesi samalla hei- 
dän tehtävänsä historiallisen päättymisen; tieteelli- 
sen sosialismin johtama köyhälistön joukkoliike to- 

teuttaisi sosialismin ja tekisi siten mahdolliseksi ”ih- 
miskunnan hyppäyksen välttämättömyyden valta- 
kunnasta vapauden valtakuntaan”. 

1800-luvun alkupuolen suurten utopistien hahmot- 
telemien käytännöllisten yhteiskuntamallien rinnalla 
ja vanavedessä esiintyi kuitenkin myös kaunokirjal- 
lisia luomuksia, joita voisimme nimittää klassillisen 
utopian myöhäislinjaksi. Muista suurista utopisteis- 
ta poiketen Etienne Cabet kirjoitti ”Ikarian mat- 
kansa” (Voyage en Icarie, 1840—42) vanhaan ta- 
paan kaunokirjallisen fantasian muotoon. Hänen 
Ikariassaan — johon kielitutkimuksesta kiinnostu- 
nut englantilainen lordi matkustaa tutustumaan — 
on vallinnut samanlainen monarkistinen valtiomuoto 
kuin 1700-luvun Euroopassa, kunnes vallankumous 
ja sen v. 1782 valtaan nostama diktaattori Icar on 
luonut uuden järjestelmän: on toteutettu valtiokom- 
munistinen talousmuoto, joka on siirtänyt tuotanto- 
välineet — maan ja tehtaat — valtion omistukseen; 
työpäivä on korkealle kehittyneen tekniikan ja työn 
järkiperäisen organisoimisen ansiosta voitu rajoit- 
taa 6—7 tuntiin sekä raskaimmat ja epäterveellisim- 
mät työt siirtää koneiden suoritettavaksi; jokainen 
kansalainen on työvelvollinen, mutta myös oikeutet- 
tu työn tuloksiin; samapalkkaisuus vallitsee, ja va- 
linta eri työaloille tapahtuu kunkin taipumusten mu- 
kaan; valtiomuodoltaan maa on tasavalta, jonka 
eduskunta valitaan yleisellä, yhtäläisellä äänioikeu- 
della, mutta jossa lisäksi järjestetään välittömiä 
kansanneuvotteluja. Yksiavioisuus vallitsee ja eri- 
koinen valtionkomitea valvoo kaunokirjallisuuden ja 

lehdistön moraalia, kun sensijaan tiede on vapaa ja 
saa kaikki aineelliset resurssit käytettäväkseen. Mo- 
relta saatuihin esikuviin Cabet'n utopiassa liittyvät 
Ranskan vallankumouksen radikaaliset aatteet. 
Klassillisen utopian myöhäislinjaan kuuluvat 
myös 1860- ja 70-lukujen venäläisen filosofi-kriitik- 
ko-kirjailijan N. G. TSernySevskin, mainehik- 
kaan Sovremennikin toimittajan, tulevaisuuskuvitel- 
mat sosialistisesta yhteiskunnasta aluminiasumuksi- 
neen, ihmekoneineen, uusine moraalikäsityksineen ja 
elämäntapoineen. Samoin siihen voidaan lukea Au- 
gust Strindbergin kertomukseen Nybyggad 
(kok. Utopier i verkligheten, 1885) sisältyvä kuvaus 
ranskalaisessa teollisuusyhdyskunnassa toteutetus- 
ta, 600 taloutta käsittävästä, kaikesta byrokratiasta 
vapaasta kunnallissosialismista (yhteiskeittiöt ja 
-ruokasalit, sosialisoitu lastenhoito ja kasvatus, si- 
viiliavioliitto jne) sekä Strindbergin suomalaisen 
opetuslapsen Gustaf v. Numersin julkaisematto- 
massa kertomuksessa Dalsjö egendom (1886) esitet- 
ty 150 perheen kartano-ihanneyhteisö, jossa yhteis- 
omistus, yleinen työvelvollisuus ja vapaa toveriavio- 
liitto on toteutettu. Edelleen sen piiriin kuuluu kuu- 
luisan rauhanasianajajan Bertha v. Suttnerin 
romaani Das Machinenzeitalter (1889), jossa ihanne- 
yhteiskunta rakentuu tekniikkaan ja organisaatioon. 
Utopian myöhäislinjan merkittävimpinä edustajina 
on kuitenkin pidettävä amerikkalaisen Edward Bel- 
lamyn romaaneja Looking Backward 2000—1887 
(1888) ja Eguality (1897) sekä englantilaisen Wil- 
liam Morrisin romaania News from Nowhere (1891). 

Jo TSernySevskin ja Suttnerin, mutta selvimmin 
Bellamyn ja Morrisin teoksissa kohtaamme kuvauk- 
sellisesti uuden piirteen; kun klassillinen utopia oli 
löytöretkien hengessä sijoittanut yhteiskuntakuvitel- 
mansa kaukaisiin seutuihin, näissä siirtymävaiheen 
utopioissa sensijaan liikutaan 1800-luvun kehitys- 
aatteiden hengessä kaukaisissa (tulevissa) ajoissa. 

Massachusettsilainen papinpoika Edward Be11a- 
my (1850—98) oli jo collegevuosiensa jälkeen Eu- 
rooppaan tekemällään opintomatkalla kohdannut 
yhteiskunnallisen luokkavastakohdan, mutta ennät- 
tänyt lakimieheksi valmistuttuaan toimia lehdentoi- 
mittajana ja saavuttaa mainetta romaanikirjaili ja- 
na, ennen kuin 80-luvulla syventyi taloudellisiin ja 
yhteiskunnallisiin tutkimuksiin, joiden tuloksena oli 
Looking Backward-romaani (suom. Vuonna 2000, 
1902), joka saavutti sellaisen menestyksen (yksin- 
omaan Yhdysvalloissa 1 milj. kpl levikki!) ja aiheut- 
ti suoranaisen kansanliikkeen, että tekijä perusti 
Bostoniin New Nation-lehden aatteitaan ajamaan. 
Utopiaromaaninsa jatkona ja täydennyksenä sekä 
samalla aatteellisena testamenttinaan Bellamy ennen 
kuolemaansa julkaisi teoksen Eguality (suom. Yh- 
denvertaisuus I—II, Hancock, Mich. 1905—06) ; hä- 
nen aikaansaamansa utopistis-sosialistinen liike su- 
lautui jo 90-luvulla ns. populistiliikkeeseen, mikä 
puolestaan myöhemmin yhtyi demokraattiseen puo- 
lueeseen. 

Bellamyn utopiaromaanit ovat enemmän yhteis- 
kunta-ajattelijan ja talouselämän tuntijan kuin kau- 
nokirjailijan työtä; juonenkehittely ja henkilöku- 

vaus jäävät sivuasiaksi yhteiskuntakuvailun ja -oh- 
jelman rinnalla, jotka esitetään suureksi osaksi pit- 
kinä keskusteluina tai kerrassaan opetusesitelminä. 
Juoni — joka itse asiassa rajoittuu ensimmäiseen ro- 
maaniin, koska toinen on vain sen sosiaalis-ohjelmal- 
lista täydennystä — on lyhykäisyydessään seuraa- 
va. Avioliittoa valmisteleva 30-vuotias bostonilais- 
herrasmies Julien West menettää v. 1887 talonsa tu- 
lipalossa, jossa hänen itsensäkin luullaan tuhoutu- 
neen; hän säilyy kuitenkin unettomuutensa vuoksi 
rakentamassaan maanalaisessa, eristetyssä makuu- 
huoneessa, hypnoosilääkärin uneen vaivuttamana, 
herätäkseen vasta 113 vuotta myöhemmin, v. 2000 
omassa vuoteessaan tri Leeten hoivaamana, joka on 
rakentanut talonsa juuri hänen talonsa entiselle pai- 
kalle ja on korjaustöiden yhteydessä löytänyt kella- 
risuojan. Leeten ystävällisen perheen hoivaamana 
West toipuu järkytyksistään ja tutustuu uuteen Bos- 
toniin, uuteen yhteiskunta- ja maailmanjärjestyk- 
seen, saa historianprofessorin toimen ja lisäksi tri 
Leeten tyttären, joka muistuttaa hänen entistä mor- 
siantaan ja osoittautuukin tämän jälkeläiseksi. Klas- 
sillisten (ja vielä Cabet'nkin) utopiain matkaku- 
vausmuoto on siis Bellamylla vaihtunut tulevaisuus- 
fantasiaksi ja samalla hypnoosiunen (tai valekuole- 
man) teemaksi, jonka avulla satavuotishyppy tu- 
levaisuuteen voidaan suorittaa ja jonka käyttö ei 
jää tähän. 

Bellamyn sosiaalinen ja poliittinen aatelinja ilme- 
nee jo selityksessä, minkä hän antaa tulevaisuuden 
yhteiskuntansa syntymisen tiestä: teollisuuden ja 

pääomien jatkuva keskittyminen on aiheuttanut 
yleisen mielipiteen kääntymisen yksityiskapitalismia 
vastaan ja johtanut rauhallista tietä, aste asteelta 
(populistisen kansanpuolueen ollessa kehityksen 
johtavana voimana, anarkistien sensijaan sitä sabo- 
toidessa) talouselämän valtiollistamiseen, uudenai- 
kaisen teollisuusvaltion muodostumiseen; näin ei ole 
käynyt vain Yhdysvalloissa, vaan myös muissa mais- 
sa, ja niin käsittää maapallo nyt lukuisia suuria 
teollisuustasavaltoja, joilla on vapaa yhteinen liitto- 
hallinto; riistämisen mukana ovat sodatkin kadon- 
neet. 1800-luvun alkupuolen suurten utopistien ta- 
voin Bellamy luotti yleisen mielipiteen käännyttämi- 
seen ja vaikutusvoimaan, rauhalliseen vallanku- 
moukseen; hän oli sosialisti, mutta ei hyväksynyt 
marxilaista luokkataisteluoppia. Klassillisilta utopis- 
teilta hän on omaksunut koko joukon ihanneyhteis- 
kuntansa rakenteellisia aineksia, mutta niiden rinnal- 
la pistävät silmään piirteet, joissa kuvastuvat 1800- 
luvun uudet kehitystendenssit, tuotantoteknilliset 
(täysindustrialismi) ja aatteelliset (liberalismi, in- 
dividualismi). 

Koko Bellamyn yhteiskunta perustuu teollisuuteen 
ja yleiseen työvelvollisuuteen. Sekä miehillä että nai- 
silla on oma teollisuusarmeijansa, johon jokainen 
21—45-vuotiaana kuuluu ja jossa työ on porrastettu 
luonnollisten taipumusten, työpäivän pituus työn ras- 
kauden mukaan; ensimmäiset 3 vuotta jokainen on 
tavallisena työntekijänä, sitten tapahtuu erikoistu- 
minen kykyjen ja taipumusten mukaan; myöhem- 
minkin on yksityisellä työntekijällä mahdollisuus 

pyrkiä toiselle työalalle (myös mahdollisuus siirtyä 
toiseen tasavaltaan), ja aika-ajoin teollisuusarmei- 
jan luokat ja työalat tarkistetaan tarjonnan perus- 
teella; sairaalloisille ja invalideille järjestetään hel- 
pompaa työtä, mutta työhaluttomat pannaan vedelle 
ja leivälle. Työ kuuluu kaikille, eli kuten Bellamy 
Eguality-teoksensa motossa lausuu: 


”Älköön kukaan väärin arvelko, että minä työtön- 
tä onnellisuutta uneksisin, yltäkylläisyyttä ilman 
raatamista. Työ on sekä yltäkylläisyyden että maail- 
massa elämisen välttämätön ehto. Minä vaadin vain, 
ettei kukaan sen vuoksi työtä tekisi, että toiset jou- 
tilaina eläisivät, että ihmisten joukossa ei enää her- 
roja olisi eikä orjia. Onko siinä liikaa?” 

Työn ja teollisuuden avainasema ilmenee selvim- 
min siinä, että teollisuusarmeijan presidentti samal- 
la on koko maan presidentti ja eri ammattialojen 
päälliköt hänen ministerejään; näiden vaalin suorit- 
tavat yli 45-vuotiaat eläkeläiset, jotka ovat vapaita 
ryhmäintresseistä; ammattipoliitikoita ei ole. Ei ole 
myöskään sotaväkeä eikä vankiloitakaan; sairaalat 
huolehtivat ”atavististen tapausten” hoitamisesta. 
Myös raha, kaupanteko, verot ja tullit on poistettu 
tarpeettomina; tarvikkeet tilataan varastoista käyt- 
tämällä luottokortteja, jotka takaavat jokaiselle 
yhtä suuren osuuden, ja kansainvälinen tavaranvaih- 
to on järjestetty yhtä järkiperäisesti. Yleiset keit- 
tiöt, pesulaitokset ja työpajat vapauttavat naiset ko- 
tiaskareista tuotantoon ym. yleisiin tehtäviin. Tek- 
niikan kehitys on poistanut tehtaanpiiput ja -savun; 
uusi Boston on kaunis ja terveellinen. Julkiset ra- 

kennukset ovat loistokkaita, yksityisasunnot sensi- 
jaan asiallisen kodikkaita, persoonallisten tarpeiden 
leimaamia. Kaikilla on sama peruskoulutus. Aatteel- 
liset harrastukset perustuvat vapaaehtoisuuteen; 
niinpä valtiokirkon sijasta on vapaita seurakuntia, 
joiden pappien palkkaus on järjestetty samoin kuin 
lehtimiesten: kannattajat huolehtivat siitä itse. Tai- 
denautinnoissa (mm. eräänlainen radio!) saa yksi- 
löllinen maku tyydytyksen. Työn ollessa vain elämän 
välikappale sen varsinaisena päämääränä ovat kor- 
keat henkiset nautinnot, joihin kansalainen voi 45 
vuotta täytettyään täysin antautua; jäljellä on täl- 
löin vielä puolet elämästä, sillä terveiden olosuhtei- 
den ansiosta ihmisten elinikä on noussut 85—90 
vuoteen. 

Samalla kun Bellamyn tulevaisuusvaltiossa on 
teollisen tekniikan ja organisoidun yleisen työvelvol- 
lisuuden avulla saavutettu korkea elin- ja kulttuuri- 
taso, samalla on tehty kaikki, jotta ihmisten yksilöl- 
linen vapaus olisi turvattu, jotta luonteiden, kyky- 
jen ja taipumusten erilaisuus tulisi tyydytetyksi. Ai- 
heellisesti tri Leete vieraalleen vuodelta 1887 lausuu- 
kin (Vuonna 2000, ss. 91—92), että uudessa yhteis- 
kunnassa on paljon enemmän myös yksilön vapautta 
kuin vanhassa, ja toisaalla (s. 149) korostaa: 
”— — — pidämme vapautta yhtä suuressa arvossa 
kuin veljeyttä ja tasa-arvoisuutta — — — Jos hal- 
litus tai enemmistö tahtoisi määrätä kansalle tai vä- 
hemmistölle, mitä se saa syödä, mitä juoda, miten 
itsensä vaatettaa, kuten teidän aikananne luullakse- 
ni oli laita Amerikassa, pidettäisiin sitä kummallise- 

na taantumuksena.” Ratkaisevaa on Leeten mukaan 
(s. 105), että ”suvun kaikkiyhteys ja ihmiskunnan 
veljeys”, jotka 1800-luvulla olivat vain korulauseita, 
ovat ”meidän keskuudessamme, meidän ajatus- ja 
tunne-elämässämme” ”yhtä todellisia ja vahvoja si- 
teitä kuin veriheimolaisuuskin”. Westin onkin tun- 
nustettava Leetelle uuden järjestelmän käytännölli- 
nen ja moraalinen paremmuus kaikkiin aikaisempiin 
verrattuna — ”teidän maailmanne on järjestyksen, 
oikeuden ja onnen paratiisi” (s. 185) —, ja kun hän 
unessa (28. luku) palaa entiseen elämänympäris- 
töönsä, se tuntuu hänestä painajaiselta ja vuoden 
2000 yhteiskunta vain kauniilta unelmalta (s. 253): 
”Unissahan minä vain olin nähnytkin tuon surutto- 
man ihmiskunnan ja sen nerokkaan yksinkertaisen 
yhteiskuntajärjestelmän, ihanan uuden Bostonin.” 
Eräät merkittävät piirteet tuntuvat erottavan 
William Morrisin (1834—96) ja hänen maineesta 
Bellamyn tulevaisuusromaanin kanssa kilpailleen ro- 
maaninsa News from Nowhere (1891, suom. Ihanne- 
maa, 1900—01) klassillisen utopian myöhäislinjasta: 
näkemys sosialismin toteutumisesta vain luokkatais- 
telun ja kansalaissodan kautta sekä jyrkkä asennoi- 
tuminen teollista tekniikkaa, klassillisen utopian ja 
varsinkin sen myöhäislinjan ”viisasten kiveä”, vas- 
taan. Myöhäislinjaan Morrisin utopian liittää kuiten- 
kin sen vahva ihanteellinen optimismi. Alunperin 
arkkitehdiksi valmistunut, sitten maalarina, runoili- 
jana, koristetaiteilijana, taideteollisuuden perusta- 
jana ja kirjapainotaidon uudistajana esiintynyt Mor- 

ris oli kokenut syvästi maansa teollisen vallanku- 
mouksen aiheuttaman rumuuden ja vääryyden, tun- 
tenut sen turmelleen luonnon ja elämäntavat, arkki- 
tehtuurin ja taiteen, pukeutumisen ja käyttöesineet, 
orjuuttaneen ja käpertäneen työtätekevän ihmisen; 
myöhäiskeskiaikaa ihannoivan prerafaeliittisen pii- 
rin ihanteista lähtien hän näki taiteessa ja sen levit- 
tämisessä jokaisen harrastukseksi keinon ihmisen 
vapautumiseen industrialismin orjuudesta, mutta 
tästä yhteiskunnallisesta taidekäsityksestään — tai- 
teen sosialisoimisen ohjelmasta — hän edelleen 80- 
luvun alussa eteni sosialismiin nousten maansa alka- 
van työväenliikkeen erääksi johtomieheksi, esiintyen 
sosialistisena aaterunoilijana ja lähestyen 80-luvun 
lopulla ohimenevästi jopa kansainvälistä marxilaista 
työväenliikettäkin. Kun Morris tässä vaiheessa kir- 
joitti utopiansa, siinä kuvastuivat hänen aatekehi- 
tyksensä erilaiset, osin ristiriitaiset tekijät, sosialis- 
tinen luokkanäkemys, ihanteellinen anarkismi, anti- 
teollinen, keskiaikainen kauneudenpalvonta. Tyyty- 
mättömänä vastikään ilmestyneeseen Bellamyn uto- 
piaan, jossa tulevaisuusvaltio oli rakennettu suur- 
teollisuudelle ja organisoidulle teollisuusarmeijalle, 
hän kirjoitti oman utopiansa, jossa industrialismi oli 
hävitetty ja myöhäisgotiikan elämän- ja kauneus- 
ihanteet toteutettu uudella, korkeammalla tasolla. 
Bellamyn tavoin myös Morris on sijoittanut ”ihan- 
nemaansa” etäälle tulevaisuuteen, 2000-luvulle (ele- 
tään ilmeisesti suunnilleen vuotta 2100!), ja samoin 
kuin Bellamylla hänenkin teoksessaan oman ajan ih- 
minen siirretään tulevaisuuteen unen avulla, tässä 

Utopialaisten yhteisateria. Kuva Moren teoksen rans- 
kalaisesta painoksesta v:lta 1715. 


Falansterielämää Fourier'n 


haaveiden mukaan: 
kulkue. 


juhla- 


tapauksessa kuitenkin aivan ”tavallisen” unennäön, 
jonka kertoja kokee tulevaisuuden yhteiskuntaa kos- 
keneen klubiväittelyn jälkeen ja josta hän herää jäl- 
leen omassa ajassaan ja ympäristössään. Bellamysta 
poiketen Morrisin kuvaileman ”kommunistisen” yh- 
teiskunnan synty on tapahtunut väkivaltaisen työ- 
väenvallankumouksen kautta; Englannin sosiaalis- 
ten epäkohtien ja luokkavastakohtien jatkuva kär- 
jistyminen 1800-luvun lopulla on johtanut työväen 
järjestäytymiseen ja liikehtimiseen, mihin hallitus 
on vastannut väkivallalla (Trafalgar Sguaren mie- 
lenosoituskokous esikuvana Lontoon ”verisunnun- 
tai” 13. 11. -87), mistä taas on seurannut lakkoliik- 
keiden sarja ja vihdoin sisällissota päätöksenä ”yh- 
teishyvän valiokunnan” johtaman työväenliikkeen 
voitto ja ”kommunismin” valtaanpääsy (n. v. 1900). 
Puolen vuosisataa on kuitenkin kulunut, ennen kuin 
sodan vauriot on saatu korjatuksi ja ennen kaikkea 
löydetty ulospääsy vanhan yhteiskunnan erheestä 
alistaa luonto koneiden avulla, palattu luontoon ja 
sopeuduttu sen lakeihin. Koneteollisuus on korvattu 
käsiteollisuudella (oikeastaan taideteollisuudella), 
markkinatuotanto tuotannolla inhimillisiä tarpeita 
varten; työn ilo ja kunnia on siten palautettu. Kau- 
punkien ja maaseudun ero on poistettu jakamalla 
asutus tasaisesti yli maan; ei asuta falanstereissa 
vaan yleensä yksityistalouksissa talojen ollessa tyy- 
likkäitä, huvilamaisia, puistojen ympäröimiä; teh- 
taanpiippuja ja -savua ei näy missään; koko Englan- 
ti on yhtenä puutarhana. Keskitettyä hallitusvaltaa 
ei ole, ei myöskään politiikkaa eikä poliitikoita; asiat 

”suuret utopistit” Fourier, Saint-Simon ja Owen. 


Etienne Cabet matkalla Ikariaan. Kuva Le Rire- 
pilalehdestä vi:lta 1848. 


Puku- ja työkuvia saint-simonilaisten siirtolasta Menilmontantissa. Saman- 
aikainen kuvasarja. 


hoidetaan desentralisaation merkeissä, piirineuvotte- 
luilla; parlamentti on = koko kansa. Omaisuusri- 
koksia ei esiinny, väkivaltarikokset hoidetaan kasva- 
tustyöllä; vankiloita ei tarvita. Yleinen koululaitos 
on toteutettu, naiskysymys on voitettu kanta, yksi- 
tyiselämälle (erotiikka) antaa leiman suuri vapaus. 
Terveissä elämänoloissa on kehittynyt kaunis, tyy- 
likkäästi esiintyvä ja pukeutuva (puvut kuten ark- 
kitehtuurikin 1400-luvun tyyliä!), onnellinen ihmis- 
rotu, tasapainoinen niin työnteossa kuin vapaa-ajan 
vietossakin; kansanterveys on suuresti kohentunut 
ja keski-ikä huomattavasti noussut. 

Morrisin romaani on kirjoitettu lämpimän tunte- 
hikkaasti, eloisasti ja jopa huumoriakin viljellen 
(kertojan ja uuden yhteiskunnan ihmisten molem- 
minpuolinen hämmästely). Opettava aines esitetään 
melko luontevasti useiden henkilöiden jakaessa sii- 
nä tehtävän (huomattava osuus 100-vuotiaan ukko 
Hammondin tarinoilla menneistä ajoista). Morrisin 
näkemys sisältää runsaasti sellaista, mikä myöhem- 
min on yleisesti — niin lännessä kuin Neuvostoliitos- 
sakin — ainakin periaatteessa tunnustettu (kaupun- 
gin ja maaseudun vastakohdan poistaminen, uusi 
puistokaupunki, vastapainojen tarve teollisen elä- 
mänrytmin kuluttavuudelle, jokamiehen aktiivinen 
taideharrastus jne), mutta hänen esittämänsä so- 
siaalitaloudellinen ratkaisu on sensijaan romantti- 
nen ja kestämätön; se on rajoitettu Englantiin viit- 
taamattakaan ratkaisuun maapallon mittakaavassa. 

Lähinnä klassillisen utopian myöhäislinjaan lienee 
luettava vielä amerikkalaisen sosialistin ja tendens- 

sikirjailijan Upton Sinclairin (1878—) optimis- 
tis-satiirinen tulevaisuuskertomus The Millennium, 
a Comedy of the Year 2000 (1924, suom. Tuhatvuoti- 
nen valtakunta, 1925). Tässä alunperin (1907) näy- 
telmäksi kirjoitetussa tarinassa ennustetaan amerik- 
kalaisen rahavallan maailmanherruutta ja tarkastel- 
laan ilkikurisesti, muutama harva henkilö koeput- 
kessa, miten ihmisyhteisö on kehittyvä tämän maa- 
ilmanherruuden yhtäkkiä tuhoutuessa. Maailman 
rikkaimman miehen Lumley-Gothamin New Yorkin 
Central Parkiin rakennuttaman 100-kerroksisen hu- 
vipalatsin vihkiäisjuhlallisuudet, joihin rahamaail- 
man hienoin kerma radiopistoolein varustettujen sa- 
lapoliisien suojelemana osallistuu, päättyvät kata- 
strofiin, tulipalo-pakokauhuun ja vihdoin vasta kek- 
sityn X-radiumiitin räjähdykseen, mikä tuhoaa kai- 
ken = elollisen maan pinnalta; vain 11 henkilön — 
joukossa Lumley-Gotham puolisoineen ja tyttäri- 
neen — onnistuu pelastua tuhosta palatsin kattota- 
santeelle stratosfääri-huvilentoa varten varatulla 
jättiläislentokoneella, jota ohjaa Billy Kingdon, työ- 
väen puolelle liittynyt nuori insinööri. New Yorkiin 
palatessaan pakolaiset muuten säilyneessä kaupun- 
gissa tapaavat vain tuhkaläjiä muistona ihmisistä, 
ja entisiä kapitalisteja järkyttää toteamus, ettei enää 
ole työväkeä, ei palvelijoita, ei myöskään rahaa, ei 
pankkeja eikä Wall Streetiä. ”Me olemme hävinneet 
pelin”, toteaa kyynillinen valtiosihteeri Granville, ra- 
hamiehen vävy ja poliittinen neuvonantaja, ”joku 
on lyönyt nurin koko Sakkipelin.” Kingdon julistaa. 
omistusoikeuden ja sovinnaissäännöt kumotuiksi, ja 

tyhjään hotelliin asettuneessa ihmisyhteisössä kehit- 
tyy työnjako: Kingdon huolehtii hiilenhankinnasta, 
Harlemin arkkipiispa halonhakkuusta, Lumley-Got- 
ham säilykkeiden keräämisestä, perheen naiset sii- 
vouksesta jne — vain hovimestari Tuttle kieltäytyy 
kaikesta työstä. Kingdonin ja Helenan, Granvillen 
puolisoksi vasten tahtoaan annetun Lumley-Got- 
hamin tyttären, aikomus solmia avioliitto aiheuttaa 
kuitenkin ristiriidan, joka jakaa siirtokunnan kah- 
tia. Rakastavaiset mukanaan Helenan sisar Sarita 
siirtyvät New Yorkin ulkopuolella sijaitsevaan kar- 
tanoon, jossa Kingdon julistaa ”osuustoiminnallisen 
tasavallan”, jossa ”kunkin on tehtävä työtä kyky- 
jensä mukaan, kukin saa nauttia työn tuloksia tar- 
peittensa mukaan”. Hotelliyhdyskunnassa taas syn- 
tyy juopottelevan Tuttlen rettelöinnin ja tyrannisoi- 
misen ansiosta sortovalta, jonka apureina Granville 
ja arkkipiispa toimivat ja jossa läpikäydään uudel- 
leen kaikki yhteiskuntahistorian vaiheet: orjuus, 
feodalismi, kapitalismi ja vihdoin — rouva Lumley- 
Gotham kapinan kärjessä! — sosialistinen vallanku- 
mous. Muiden siirtyessä Kingdonin osuustoiminnalli- 
seen tasavaltaan vain parantumaton Tuttle jää New 
Yorkiin, josta hänet myöhemmin löydetään nälkään 
nääntyneenä. ”Viimeinen kapitalisti on kuollut näl- 
kään! — — — Niin jäi Osuustoiminnallinen tasaval- 
ta yksin hallitsemaan ikuisiksi ajoiksi!”*. 


» Pienois-utopiansa kuvauksessa Sinclair on voinut nojau- 
tua omiin käytännön kokemuksiinsa, v. 1906 perustamansa 
ja v. 1907 tulipalossa tuhoutuneen yhteistoiminnallisen sivis- 
tyneistösiirtolan Helicon Home Colonyn kokemusainehistoon. 
(Vrt. Mikko Taipale: US, Turku 1950, s. 116 seurr.) 

UTOPIAN SIIRTYMÄLINJA 


”Hän ajatteli Bellamya, jonka sosialistinen Utopia ni- 
misen romaanin sankari oli miin omituisen tarkkaan 
ennustanut, mitä tulee tapahtumaan. Mutta tämä ei 
ollut utopia, tämä ei ollut sosialistinen valtio.” 

(H. G. Wells: When the Sleeper Wakes) 


Bellamyn ja Morrisin utopioissa ilmenevä vahva 
yksilöllisyyden ja yksilönvapauden korostus ja li- 
säksi jälkimmäisen epäluottamus rauhallisen siirty- 
misen mahdollisuuteen ja jyrkkä anti-industrialismi 
merkitsevät jo poikkeamista utopian klassillisesta 
perustyypistä; teosten horjumaton optimismi puol- 
taa kuitenkin niiden liittämistä klassillisen utopian 
myöhäislinjaan. Toisin on laita eräiden toisten 1800- 
luvun jälkipuolella ja 1900-luvun alussa ilmestynei- 
den tulevaisuuskuvausten, joita voimme nimittää 
utopian siirtymälinjaksi. Individualismin ja libera-- 
lismin ohella kohtaamme niissä muita, uusia, jyr- 
kempiä kriitillisiä ja näkökulmaa muuttavia tekijöi- 
tä: darwinismin ”olemassaolon taisteluun” ja ”luon- 
nolliseen valintaan” pohjautuvaa epäuskoa ihmisten 
tasa-arvoisuuteen ja maallisen paratiisin rauhalli- 
siin toteuttamismahdollisuuksiin (Wells), marxis- 

min luokkataisteluoppeihin perustuvaa realismia tu- 
levaisuuden yhteiskunnan toteuttamistien arvioin- 
nissa (London). Näissä ilmiöissä olemme jo varsin 
kaukana klassillisen utopian naiivista optimismista, 
mutta emme silti myöskään modernin utopian epä- 
toivon kehässä: usko ja tahto kehitykseen, yhteis- 
kunnan perusteelliseen uudistamiseen, on säilynyt, 
vaikka kehityksen ja uudistuksen tie onkin käsitet- 
ty epävarmaksi, vaikeaksi ja tuskalliseksi. 

Jo ennen Morrisia oli samaan englantilaiseen kir- 
jailijapolveen — joskin eri suuntaan — kuuluva Sa- 
muel Butler (1835—1902) käsitellyt koneiden 
ongelmaa utopian puitteissa, näennäisesti kielteises- 
sä hengessä hänkin, mutta samalla salaivaisen ilki- 
kurisesti; kysymyksessähän oli G. B. Shaw'n edellä- 
kävijä. Papin poika ja aluksi itsekin teologiaa opis- 
kellut Butler koki Darwinin Lajien synnyn perin- 
pohjaisena ajatusmullistuksena ja kirjoitti sen vai- 
kutuksen alaisena kehitysopillisen kuvitelman Dar- 
win Among the Machines (1863), jossa kuvaillaan 
miten koneet ajatuskyvyn saatuaan nousevat ihmis- 
ten herroiksi; tämän tieteiskertomuksen hän myö- 
hemmin (1872) laajensi utopiaksi nimeltä Erewhon 
(nurinpäin kirjoitettuna nowhere=ei missään) ker- 
toen siinä, miten ihmiset koneiden uhkan havait- 
tuaan ovat ne hävittäneet (taskukellonkin pitämi- 
sestä seuraa kuolemanrangaistus!) ja miten he toi- 
saalta varallisuuden siunaukset tajuten pyrkivät 
kaikin tavoin (mm. vapauttamalla veroista yli 
20.000 punnan tulot!) edistämään yksityistä rikas- 
tumista; tuloksena on konservatiivisten ”mukavien 

ihmisten”, terveiden, järkevien, hyväluontoisten, so- 
vittelevien yhteiskunta, jossa niin onnettomaksi tu- 
leminen kuin sairastuminenkin ovat kiellettyjä. Täl- 
laista ”ihanneyhteiskuntaa” kertomuksen sankari 
Higgs lopulta pakenee ilmapallolla, ja kun tämä kol- 
me vuosikymmentä myöhemmin julkaistussa romaa- 
nin jatko-osassa Erewhon Revisited (1901) palaa 
maahansa, hän havaitsee ”ylösnousemuksensa” an- 
siosta tulleensa uuden uskonnon jumalhahmoksi ... 
Butlerin utopia on tulkittu darwinismin vastaiseksi 
satiiriksi, minkä tulkinnan kirjailija on teoksen 2. 
painoksen esipuheessa kuitenkin torjunut; tuskin se 
on selitettävissä myöskään koneisiin kohdistuvaksi 
varoitukseksi, siinä määrin takaperoinen on konei- 
den hävittämisen merkeissä syntynyt yhteiskunta ja 
ihmistyyppi; Erewhonia voitaisiin pitää eräänlaise- 
na Huxleyn ”uljaan uuden maailman” nurinpäin 
käännettynä edeltäjänä, ja jollei se olisi ilmestynyt 
parikymmentä vuotta Morrisin Ihannemaata aikai- 
semmin, sitä voisi luulla jälkimmäisestä kirjoitetuk- 
si parodiaksi. 

Merkittävin hahmo, mullistavin uudistaja utopian 
siirtymälinjalla on kuitenkin englantilainen H. G. 
Wells (1866—1946), joka melko perusteellisen 
luonnontieteellisen koulutuksen ja myös laajan yh- 
teiskuntatieteiden tuntemuksen hankkien sekä kuu- 
luen työväenliikkeen maltilliseen Fabian Society- 
ryhmään yhdisti tuotannossaan darwinistisen kehi- 
tys- ja olemassaolon taistelu-opin sosialistiseen uu- 
distusohjelmaan ja kirjoitti vakaumuksessa, että 
pystyy tulevaisuutta ei vain haaveksimaan vaan tie- 

teellisesti ennustamaan ja jopa viitoittamaan. Myös 
Sigurd Frosterus korostaa (H. G. W., Otava 1907, s. 
32), että Wellsin teokset eivät ole fantastisia vaan 
spekulatiivisia. Huomattava osa Wellsin kaunokir- 
jallisesta tuotannosta kuuluu yhteiskuntakriitilli- 
sen oman ajan kuvauksen (Kipps, 1905; Mr Brit- 
ling Sees It Through, 1916) tai tieteisromaanin ja tu- 
levaisuudensota-romaanin (The War of the Worlds, 
1898; The First Men in the Moon, 1901) piiriin, ja 
vahva luonnontieteellis-teknillinen aines esiintyy 
myös siinä osassa hänen tuotantoaan, joka varsinai- 
sesti kuuluu tutkimuksemme piiriin: The Time Mac- 
hine (1895, suom. Aikakone, 1917), When the Sleeper 
Wakes (1899, suom. Kun nukkuja herää, 1907) sekä 
A Modern Utopia (1905). Niissä kuvastuu Wellsin 
reformaattorintarmo, mutta myös hänen pyrkimyk- 
sensä nähdä ja kuvata kehitystendenssit ”tieteen ar- 
mottomuudella”, hänen syvä pessimisminsä. 
Kiinteimmin läheiseen utopia-perinteeseen liittyy 
näistä teoksista When the Sleeper Wakes, joka ulko- 
naisilta puitteiltaan muistuttaa melkoisesti Bella- 
myn ja Morrisin teoksia: tässäkin sijoittuu esinäy- 
tös 1800-luvun lopulle (kuningatar Viktorian timant- 
tiriemujuhlan vuoteen 1899) ja varsinaiset tapahtu- 
mat 2000-luvulle (n. v:een 2100): tässäkin (kuten 
Bellamylla) päähenkilö tietyissä olosuhteissa vaipuu 
valekuoleman kaltaiseen uneen herätäkseen täysin 
muuttuneessa maailmassa. Mutta tämä uusi maailma 
ei sitten olekaan mikään Bellamyn työlle ja tasa-ar- 
volle perustuva vapaa teollisuusvaltio, ei myöskään 
Morrisin prerafaeliittinen kauneusunelma, Vanhan 

iloisen Englannin puutarhaparatiisi, vaan jotakin 
vallan muuta. Nukkujan 200-vuotisen unen aikana 
ihmiskunta on kokenut ensin suursodan, sitten mar- 
silaisten hyökkäyksen, mutta kohtalokkain on kui- 
tenkin ollut itse yhteiskunnassa tapahtunut kehitys: 
demokratia ja parlamentarismi ovat rappeutuneet 
demagogivallaksi, jonka yhä keskittyneempi raha- 
mahti on sitten lahjonut välikappaleekseen; n. v. 
1950 on kaksi mahtavinta rahamiesryhmää vihdoin- 
kin liittynyt yhteen perustaen Neuvoston, jonka kä- 
siin kaikki valta on keräytynyt ja vähitellen (n. v:een 
2050 mennessä) on koko maapallo yhdistetty Neu- 
voston hallintaan. Uusi yhteiskunta on saanut lopul- 
lisen muotonsa: hallitsevat, rikkaat toisaalla, halli- 
tut, sinipukuiset, maanalaisissa tehtaissa raatavat 
työläiset (”Työkomppanian” orjat) toisaalla. Maa- 
seutu on tyhjentynyt: koko Englannin väestö elää 
viidessä jättiläiskaupungissa (joista Lontoossa 33 
milj. asukasta), ja samoin on laita muualla. Kau- 
pungit ovat suljettuja, lasikuvun peittämiä ”jättiläis- 
hotelleja”, joista kaikki yksityiselämä on hävinnyt: 
pikkulapset hoidetaan valtion seimissä, koulukasva- 
tus on vain valmistusta orjanammattiin, ja sitä täy- 
dentävät ammattihypnoosi ja psyykkiset leikkauk- 
set; kirjat on korvattu puhekoneilla, elokuvat, jouk- 
kotanssiaiset ja yleisten uutisten koneet huolehtivat 
suurten joukkojen viihdyttämisestä ja tyhmistämi- 
sestä. Kinetotele-fotografi (=televisio) tekee vallan- 
pitäjille mahdolliseksi seurata tapahtumia missä ta- 
hansa. Kaupunkien sisäisestä ja välisestä liikentees- 
tä huolehtivat liukuvat eadhamiitti-katupinnat, jot- 

ka ovat kokonaan syrjäyttäneet rautatiet, kaukolii- 
kenteestä taas jättiläismäiset aeroplaanit ja vikkelät 
aerobilit. Yläluokka etsii itsetuhoa Nautinnon kau- 
pungista, ja löytää vihdoin euthanasiasta tuskatto- 


man kuoleman. 

Tällaiseen teknillisesti korkeatasoiseen, mutta epä- 
vapaaseen, epäinhimilliseen yhteiskuntaan herää siis 
Nukkuja Lontoossa; hän, 30-vuotias, varakas, per- 
heikävyyksien aikanaan radikaaliseen politiikkaan 
ajama mies nimeltään Graham, on sikäli omituises- 
sa asemassa, että juuri hänen perheensä ja sukunsa 
valtavasti kasvanut rikkaus on toisena päätekijänä 
Neuvostossa ja että hänen (turhien herättämisyri- 
tysten jälkeen) lasiarkkuun sijoitettu valekuollut 
ruumiinsa on ollut Neuvoston vartioitavana ja sen 
mahdin mystillisenä vertauskuvana. Herätessään hän 
huomaa olevansa ”Maailman valtias”, mutta samalla 
Neuvoston vanki, jota uhkaa surmaaminen, kun hä- 
nen on havaittu elättelevän 1800-luvun humanistisia 
aatteita. Tuntemattomat miehet pelastavat hänet vii- 
me hetkellä säilytyspaikastaan; nämä on lähettänyt 
Ostrog, Lontoon Tuulimoottorien esimies, ”suuri 
työnjohtaja”, tarmokas, vallanhimoinen ja häikäile- 
mätön mies, jota ei ole kelpuutettu Neuvoston jäse- 
neksi ja joka siksi jo viiden vuoden ajan on valmis- 
tellut työläiskapinaa Neuvoston kukistamiseksi; saa- 
tuaan tietää Nukkujan heräämisestä ja vihiä tämän 
surmaamisaikeista hän on päättänyt tehdä tästä 
myytillisestä hahmosta kapinan symbolin. Mustien 
lippujen alla taistelevat kansanjoukot voittavat, 
Neuvoston palatsi vallataan ja sen jäsenet vangitaan. 

Graham kohtaa vihdoinkin Ostrogin, joka näyttää 
hänelle televisiosta taistelujen loppuvaiheita, mutta 
vain niukasti tyydyttää hänen tiedonhaluaan uudes- 
ta järjestelmästä ja omista aikomuksistaan. Ostro- 
gin pyrkimyksenä on pitää Graham edelleen vain 
uuden hallituksen kylttinä, vaarattomana tyhjäntoi- 
mittajana; suositellut aistinautinnot tämä kuitenkin 
torjuu, mutta innostuu sensijaan lapsen tavoin aero- 
bilillä lentämiseen. Tällöin Helen Watton, Ostrogin 
kaunis, älykäs, jalohenkinen sisarentytär, vetoaa hä- 
neen edelleenkin orjan asemassa olevan kansan puo- 
lesta ja velvoittaa hänet tarttumaan vallan ohjak- 
siin. Graham, joka on katkerana todennut, että hän- 
tä ympäröivä teknillisesti huippukehittynyt yhteis- 
kunta on inhimillisesti ja moraalisesti jotakin aivan 
toista kuin Morrisin tai Bellamyn ennustamat uto- 
piat (vrt. suom. ss. 67, 161—162) ja joka toisaalta 
on kokenut oman voimattomuutensa, tekee päätök- 
sen: ”Minä en voi luoda tuhatvuotista valtakuntaa, 
mutta minä olen päättänyt hallita.” (Suom. s. 220.) 
Mutta kun hän yrittää panna Ostrogin tilille, tämä 
vastaa kyynillisesti: 


”Kansanvaltaisuuden ajat ovat jo menneet. — — 
— Menneet ainiaaksi. Ne alkoivat Crecyn jousimies- 
ten taistelulla ja päättyivät, kun hyökkäävä jalkavä- 
ki, mieslaumat lakkasivat saavuttamasta maailman- 
voittoja, kun kalliit tykit, suuret sotalaivat ja soti- 
laalliset rautatiet tulivat vallan välineiksi. Nyt on 
rahavallan aika. Rahalla on nyt suurempi valta kuin 
koskaan ennen — se hallitsee maata, merta ja pil- 
viä. Valta kuuluu sille, joka osaa rikkautta käyt- 
tää... Teidän täytyy alistua tosiasioihin, ja nämä 
ovat tosiasioita. (Suom. s. 225.) 

”Niin kauan kun lampaita on olemassa, niin 
kauan luonto ehdottomasti tuottaa susia. ——— 
Aatelin muodostuminen on kohtalon horjumaton 
tahto. Lopputuloksena on yli-ihminen — huolimatta 
ihmiskunnan = mielettömistä — vastaanpanemisista. 
Tehkööt kapinoita, voittakoot ja surmatkoot minut 
ja kaltaiseni. Uusia nousee — uusia johtajia. Lop- 
putulos on aina sama.” (Suom. s. 229.) 


Graham ei pysty Ostrogiin vaikuttamaan: vas- 
toin hänen jyrkkää kieltoaan tämä tuottaa neekeri- 
joukkoja Lontooseen kansan tyytymättömyyttä nu- 
jertamaan. Seuraa kiihkeä, väkivaltaiseksi kehitty- 
vä välien selvittely vain työläiskapinallisten väliin- 
tulon pelastaessa Grahamin Ostrogin henkivartijain 
kynsistä. Uusi kapina puhkeaa, Ostrog pääsee len- 
täen pakoon, vallankumous voittaa Lontoossa, mut- 
ta sitä uhkaa pian kukistumisen vaara: Ostrogin il- 
ma-armeija lähestyy Välimereltä käsin, ilmatorjun- 
tatykkejä etsitään turhaan eikä kaikkia lentoase- 
mia pystytä valtaamaan. Palvomansa Helenin seu- 
rassa päämajassa oleskeleva Graham tuntee katke- 
rasti voimattomuutensa ja hyödyttömyytensä, kun- 
nes keksii ratkaisun: ryhtyy nopealla aerobilillä tais- 
teluun koko kömpelöliikkeistä ilma-armadaa vas- 
taan. Hän onnistuu yllättäen pudottamaan muuta- 
mia aeroplaaneja ja aiheuttamaan lentoarmadassa 
yleisen sekasorron; vihdoin hän joutuu taisteluun 
itsensä Ostrogin koneen kanssa. Kertomuksen loppu 
jää epäselväksi: Graham on syöksymässä koneineen 
maahan, mutta Lontoossa on kansanjoukko hänen 
taistelunsa aikana onnistunut valtaamaan loputkin 


lentokentät ja löytänyt myös kätketyt tykit niitä 
suojaamaan. 


si, mutta esitettyjen seikkojen valossa on tuskin 
epäilystä tulevaisuusnäköalasta: voitti tai hävisi sit- 
ten kansanjoukko tässä tapauksessa, harvainvallan 
on tulevaisuus yhtäkaikki oleva. Huipentuneena 
Wellsin pessimismi ilmenee hänen aikaisemmassa 
utopiaromaanissaan — Aikakone, jossa lontoolainen 
tiedemies keksimällään ajassa, neljännessä ulottuvai- 
suudessa liikkuvalla ihmekoneella pystyy siirtymään 
v:een 802.701 luullen ensin siellä kohdanneensa 
maallisen paratiisin, kommunismin, toteutuneena — 
tieteen voitto luonnosta on täydellinen, ei ole vahin- 
kohyönteisiä, ei rikkaruohoja, ei tehtaita eikä myy- 
mälöitä häiritsemässä paratiisillisia maisemanäky- 
miä, joita suuret, kauniit yhteisasunnot hallitsevat 
ja joissa ihmiset, aikaisempaa lämpimämmässä il- 
mastossa, tautien ja vanhentumisen vainoamatta, 
viettävät autuasta perhoselämää (suom. ss. 40, 42, 
57, 62) — mutta todeten sitten vaihe vaiheelta kar- 
mean todellisuuden. Hänen kohtaamansa ihmisrotu 
ei ole vain keijukaismaisen siro, kaunis, hienostunut 
ja välittömän ystävällinen, vaan myös fyysisesti 
heikko, henkisesti tarmoton, lyhytjännitteinen ja 
lapsellinen: hän tajuaa kohdanneensa ihmisrodun 
sen biologisessa rappiovaiheessa (sama, s. 42). Nä- 
mä ihmiset ovat lisäksi salaperäisen pelon ahdista- 
mia, joka valtaa heidät öisin ja jonka syy selviää 
myös ”aikakulkijalle”, keijukaismaisen eloi-rodun 
ohella maapallolla elää toinenkin ihmissuvun haara, 

morlok-rotu, aikanaan maanalaisiin tehdas- ja kai- 
vosonkaloihin pysyvästi pakotettu proletariaatti, jo- 
ka eloitten rappeutuessa on pystynyt säilyttämään 
biologisen kuntonsa, mutta samalla eläimellistynyt 
henkisesti, vaistoiltaan, ja alamaailman ravitsemus- 
järjestelmän jossakin vaiheessa pettäessä morlokit 
ovat alkaneet nousta öisin maan pinnalle saalista- 
maan eloita ravinnokseen! Samalla kun siis luokka- 
vastakohta kapitalistin ja työläisen välillä on ihmis- 
kunnan maanpäälliseen ja maanalaiseen haaraan 
jakautuessa kärjistynyt äärimmilleen, samalla luon- 
to on luonut toisen valtasuhteen: maanpinnan per- 
hosmaiset eloit syöttökarjana, jota maan onkaloiden 
muurahaismaiset morlokit tosin elättävät, mutta 
myös käyttävät ravintonaan! ”Aikakulkijan” miet- 
teet ovat alakuloisia (sama ss. 103—104) : 


”Minua —suretti ajatellessani ihmisjärjen lyhyttä 
unelmaa. Se oli tehnyt itsemurhan. Se oli innokkaas- 
ti pyrkinyt mukavuuteen ja lepoon tunnuksena tur- 
vallinen ja luja yhteiskunta; se oli päässyt toiveit- 
tensa perille — lopuksi tähän tilaan tullakseen. Ker- 
ran olivat varmaan henki ja omaisuus saavuttaneet 
miltei täydellisen turvallisuuden tilan. Rikkaan 
omaisuus ja mukavuus olivat turvatut, raataja puo- 
lestaan oli ollut varma hengestään ja työstään. Var- 
maankaan tuossa täydellisessä maailmassa ei ollut 
ainoatakaan pohtimatonta probleemaa, ei yhtään 
ratkaisematta jäänyttä yhteiskunnallista kysymys- 
tä. Ja suuri rauha oli seurannut — — —.” 


Mutta, pohtii ”aikakulkija” edelleen (s. 104) — 
ja tämä on keskeisintä Wellsiä —, saavutetusta täy- 
dellisyydestä on puuttunut jotakin, muuttumatto- 

muus, ja saavutettu elämäntila on näin johtanut bio- 
logiseen ja vihdoin myös tuotannolliseen rappeutu- 
miseen vuosituhansiksi karkotetun puutteen takai- 
sinpaluuseen, koko elämänjärjestyksen kääntymiseen 
irvikuvakseen ... Öisessä metsäkamppailussa ”aika- 
kulkija” ei pysty pelastamaan Weenaa, suloista eloi- 
neitoa, morlokien käsistä, ja vain viime tingassa hän 
itse onnistuu aikakoneineen pakenemaan tästä kau- 
hun tyyssijaksi paljastuneesta paratiisista. Mutta 
vieläkin selvemmin kirjailija tahtoo pessimisminsä 
ilmaista: epähuomiossa ”aikakulkija” joutuu jatka- 
maan matkaansa yhä etäämmäksi, aina vuoteen 
30.001.900, jolloin hän kohtaa Maan pyörimästä la- 
kanneena, viilentynyttä Aurinkoa lähentyneenä, ai- 
noina elonmerkkeinä jättiläisravut ja meren laiska 
maininki; ihminen ja hänen yhteiskuntansa ovat 
ammoin kadonneet . . . Kauhistuneille, epäuskoisille 
lontoolaisystävilleen ”aikakulkija” lähtökohtaansa 
palanneena lausuu (s. 115): ”Pitäkää sitä siis val- 
heena — tai ennustuksena. Sanokaa, että näin unta 
työhuoneessani.” 

Wellsin pessimismi jää tuskin jälkeen ns. moder- 
nien utopistien — Samjatinin, Huxleyn, Boyen ja 
Orwellin — pessimismistä, ja hämmästyttävän pal- 
jon näiden aiheista ja rekvisiitasta kohtaamme jo 
hänen utopioissaan. Kolmas merkittävä Wellsin teos 
on kuitenkin vielä jäljellä, A Modern Utopia, jossa 
hän — muodossa, joka on yhdistelmä antiikin dialo- 
gia ja fantasiakertomusta — käsittelee ohjelmalli- 
sesti utopian edellytyksiä ja ajanmukaisuusvaati- 
muksia sekä hahmottelee myös oman malliyhteis- 

kuntansa — varovaisesti kyllä niin etäälle kuin Si- 
riuksen aurinkosysteemin eräälle planeetalle! Wells 
aloittaa tarkastelunsa toteamuksella, että nykyaikai- 
sen utopian täytyy eräässä olennaisessa suhteessa 
poiketa niistä utopioista, jotka on kirjoitettu ennen 
Darwinin esiintymistä; kaikki jälkimmäiset kuvaile- 
vat valmiita ja pysyviä (perfect and static) valtioi- 
ta, joista muutokset ja kehitys ovat poissuljettuja, 
mutta ”modernin utopian on oltava ei staattinen 
vaan kineettinen (kinetic, liikkuva), sitä on kuvatta- 
va ei pysyvänä tilana vaan rohkaisevana kehitysas- 
teena, joka johtaa pitkään kehitysasteiden kohoa- 
vaan sarjaan (oik. portaikkoon)” (Wells: A Modern 
Utopia, Nelson & Sons, London s.a. s.16). Tämän 
yleisen eroavaisuuden ohella klassillisen ja modernin 
utopian välillä on koko joukko muita erilaisuuksia; 
niinpä edelliset käsittelivät suhteellisen pieniä ih- 
misyhteisöjä, kun sensijaan nykyaikaisen utopian 
tehtävänä on ratkoa yhteiskunnan tulevaisuuskehi- 
tystä koko ihmiskunnan mittakaavassa, ja kun van- 
hat utopiat olivat jäykkiä organisaatioita, uusien on 
”sovelluttava muuttuvan väestön tarpeisiin, loputto- 
maan tulemiseen ja menemiseen, kansaa varten, joka 
on yhtä virtaava ja hyökyvä kuin meri” (sama s. 
162). 

Keskeinen on kuitenkin vapauden ongelma. Klas- 
sillisille utopisteille vapaus oli suhteellisen vähäpä- 
töinen asia; ilmeisesti he pitivät silmällä hyvettä 
ja onnea täysin erillään vapaudesta ja kaikenkaik- 
kiaan sitä paljon tärkeämpinä asioina. Mutta moder- 
nissa ajattelussa on yksilönvapauden aate kehittynyt 

Kaksi 1800-luvun jälkipuolen utopistia: Edward Bellamy ja William Morris 
(kuvat yllä). Walter Cranen puupiirros Maailma työläisille (alla vas.). Morrisin 
kirjan News from Nowhere kansilehti (alla oik.). 

Kaksi utopian tekijää eri vuosisadoilta ja mantereilta: Nikolai 
T3ernySevski ja Upton Sinclair. 


Amerikansuomalaisen Sointula-ihanneyhdyskunnan keskushahmot: 
A. B. Mäkelä ja Matti Kurikka. 


H. G. Wells pilapiirtäjä Low'n 
näkemyksenä. Alla The War of 
the Worlds (Maailmojen sota): 
näyte Byron Haskinin Wellsin 
tieteisromaanin pohjalla val- 
mistamasta = filmistä (1953) 
(Michel Laclos: Le fantastigue 
au cinema, 1958). 


Sa malt 


Aikakone. Näyte M-G-M:n filmistä The Time Machine (Suomen Elokuva- 
Arkiston kokoelmasta). 


Filmistä The War of the 
Worlds (Michel Laclos: Le 
fantastigue au cinema). 


yhä tärkeämmäksi, kunnes olemme alkaneet nähdä 
siinä elämän todellisen perusolemuksen (sama ss. 40 
—41). Platonin, Campanellan ja Cabet'n yhteiskun- 
tasuunnitelmat rakentuivat kommunistisiin teorioi- 
hin ja joskin Morris ja Bellamy osoittivat huomiota 
myös yksilöllisille taipumuksille ja oikeuksille, hei- 
dänkin ihanneyhteiskunnissaan vallitsi kuitenkin yh- 
teisomistus; vaikka Wells onkin selvillä siitä, että 
”sosialismi ja kommunismi eivät välttämättä ole or- 
juutta” ja että ”anarkian vallitessa ei ole mitään va- 
pautta” (s. 42), hän katsoo kuitenkin, että sekä so- 
sialismi että individualismi äärimmilleen vietyinä 
johtavat mielettömyyksiin (s. 92) ja että niistä jo 
käyty perusteellinen julkinen väittely ja saadut ko- 
kemukset (?) osoittavat, että oikea ratkaisu on löy- 
dettävä joustavassa kompromississa. sosialististen ja 
individualististen kehitystekijäin välillä. (”Juuri näi- 
nä aikoina, jolloin poliittinen ja taloudellinen jär- 
jestyksemme on tulemassa yhä sosialistisemmaksi, 
meidän —kanssakäymisemme ihanteet puolestaan 
kääntyvät yhä enemmän yksilöllisyyden vaatimusten 
täyteen tunnustamiseen.” — s. 92.) 

Nykyaika on Wellsin mukaan ainoa todellinen pe- 
rusta sosiologisen utopian hahmottelemiselle, ja täl- 
tä pohjalta — samalla ottaen huomioon psykologian 
ja biologian tosiasiat — hän rakentaa oman ihanne- 
yhteiskuntansa huolehtien tarkkaan sen vastaavai- 
suudesta Maan olosuhteisiin. Hän selvittelee täl- 
löin yksilön suhdetta valtioon, taloudellisia järjeste- 
lyitä, väestönsäännöstelyä, poliittisia ja hallinnolli- 
sia laitoksia, rotuvaistojen osuutta; suurinta huo- 

miota herättää hänen biologis-perinnöllisyystieteelli- 
nen vakaumuksensa ihmisten tosiasiallisesta laadul- 
lisesta eriarvoisuudesta, eräänlaisen vapaaehtoisen 
aatelin välttämättömyydestä valtiota ja kulttuuria 
johtamaan — aatelin, jonka esikuvaksi hän hämmäs- 
tyttävästi esittää Japanin samurait! (luku 9) Well- 
sin utopiassa ihmiset jakautuvat neljään tasoon, joi- 
den välillä tosin ei ole jyrkkiä rajoja ja jotka eivät 
suinkaan ole mitään perinnöllisiä kasteja: 1) runol- 
linen 1. luova (poetic, creative) luokka, joka ennen 
muita huolehtii yhteiskunnan henkisestä kehityk- 
sestä, 2) ”liikkuva” (kinetic), käytännöllinen luok- 
ka, joka huolehtii hallinnosta ja organisatorisista 
tehtävistä, samurai-aatelin perusaines, 3) ”hitaiden” 
”uneliaiden” (dull) luokka, johon kuuluvat ovat hyö- 
dyllisiä, työteliäitä kansalaisia, mutta eivät pysty 
vaativampiin tehtäviin, sekä 4) ”matalat”, ”ala-ar- 
voiset” (base), jotka eivät välttämättä ole lahjatto- 
mia, mutta joiden luonteen kieroutuneisuus tekee 
heidät sosiaalisesti hedelmättömiksi ja vaatii valtio- 
vallan jatkuvaa huolenpitoa. Pelkästään luonne ja 
lahjat ratkaisevat ihmisen sijainnin yhteiskunnassa, 
ei suku- ja syntyperä; kaikille samanlaisen perus- 
koulutuksen jälkeen tapahtuu ihmisten sijoitus eri 
luokkiin ja tehtäviin (s. 256 seurr.). 

Jo ennen Wellsiä — ja myös Bellamya ja Morrisia 
— oli August Strindberg kokoelmaan Svenska 
öden och äventyr (1882) sisältyvällä satiirilla De 
lycksaligas ö (suom. Onnellisten saari, 1912) lansee- 
rannut sosiaalisen kertomuslajin, joka olematta var- 
sinaisesti utopia tyytyy enemmän tai vähemmän fan- 

tastisessa muodossa ivailemaan jo tapahtunutta 
ja (tai) paraikaa tapahtuvaa yhteiskunnassa; kysy- 
mys on kertomuksen jälkiosasta, jossa satiirisesti 
kuvaillaan Ruotsin historiaa kaikkine luokkasys- 
teemien ja huiputusmuotojen vaiheineen. Samaa laa- 
tua edustaa myöhemmin Anatole France (1844— 
1924) oman maansa historiaan kohdistuvassa satii- 
riromaanissa L'ile des pingouins (1908, suom. Ping- 
viinien saari, 1924), joka loppujaksossaan kuitenkin 
avaa myös utopisen tulevaisuudennäkymän, kaikes- 
sa gallialaisessa ivassaan tuskin vähemmän pessi- 
mistisen kuin Wells. 50 vuotta (ensimmäisen) maail- 
mansodan syttymisen jälkeen olemme ”pingviiniläi- 
sen kulttuurin korkeimmassa ja loistavimmassa kau- 
dessa”, jolloin ”niillä, jotka tuottivat kaiken, mitä 
ihmiset yhteiskunnassa tarvitsevat elääkseen, ei ol- 
lut elintarpeita, mutta niillä, jotka eivät mitään tuot- 
taneet, ei ollut mistään puutetta” ja jolloin maan 
historialliset muistot ja henkinen kulttuuri olivat 
tukahtuneet teollisuuden, keinottelun ja rahavallan 
alle, Vieläkin myöhemmät ”tulevat ajat” avautuvat 
romaanin viimeisessä kirjassa: 15 miljoonaa ihmis- 
tä raataa maan pääkaupungissa, jota 40-kerroksiset 


savu eristää auringosta; trustit ja miljardöörit hal- 
litsevat; proletariaatti on yksipuolistunut fyysisesti 
ja vajonnut henkisesti passiiviseen tylsyyteen. Vain 
yksinäiset anarkistit kapinoivat aseinaan sabotaasi, 
terrori ja pommiräjäytykset, jotka vihdoin tuhoavat 
kokonaisia kortteleita ja kaupunginosia. Hallitusval- 
ta osoittautuu voimattomaksi, tulipalot raivoavat, 

sekasorto vallitsee, köyhälistö liikehtii ryöstäen ja 
tuhoten, ruttotauti leviää. ”Huomenna on loppu val- 
mis”, toteaa Georges Clair, kaikenhävittäjä, lisäten: 
”Se on parasta.” Mutta vaikka miljardööriyhteiskun- 
ta tuhoutuu, ei kirjailijalla (niin sosialisti kuin oli- 
kin) ole tarjottavanaan yhtään optimistisempaa tu- 
levaisuusnäkymää: yhteiskunta on palautunut met- 
sästäjä- ja paimentolaisasteelle, ja siitä alkaa uudel- 
leen sama kehityssarja läpi eri sorto- ja riistojär- 
jestelmien — kunnes jälleen ”viisitoista miljoonaa 
ihmistä ahersi jättiläiskaupungissa”. Kehä on käyty 
umpeen, ikuinen kiertokulku jatkuu. 

Strindbergin ja Francen tavoin ei myöskään ame- 
rikkalainen Jack London (1876—1916) tulevai- 
suusromaanissaan Iron Heel (1908, suom. Rautakor- 
ko, 1924) esiinny varsinaisesti utopian hahmotteli- 
jana; marxilaisen luokkataisteluopin hengessä, mut- 
ta samalla darwinismin ja osin nietzscheläisyyden- 
kin vaikutuksen alaisena hän kuvailee teoksessaan 
kapitalismin ja sosialismin loppukamppailua sen ko- 
ko armottomuudessa, verisyydessä ja pitkällisyydes- 
sä: kuvaus katkeaa tarkoituksellisesti kesken lau- 
seen, mutta eri yhteyksistä voimme laskea, että yhä 
kärjistyvien, koko maapallon käsittävien luokkatais- 
telujen sarja on vasta v. 2213 päättyvä sosialismin 
voittoon. Kiitos teoreettis-aatteellisen koulutuksen- 
sa, mutta myös Venäjän työväestön ensimmäisestä, 
epäonnistuneesta vallankumousnoususta 1905—06 
saatujen tuoreiden opetusten ansiosta* London tässä 


» Vrt. Philip S. Foner (Ed): JL, American Rebel, NY 
1947, s, 88. 

teoksessa pystyi hämmästyttävästi ennustamaan tu- 
levaa valtiollista ja yhteiskunnallista kehitystä, kes- 
kellä amerikkalaisen — ja suurelta osalta myös kan- 
sainvälisen — työväenliikkeen optimistisia kuvitel- 
mia rauhallisesta, demokraattisesta siirtymisestä so- 
sialismiin, näkemään koko edessä olevan kouristus- 
ten ja katastrofien sarjan, luokkataistelun äärim- 
mäisen kärjistymisen ahdistetun finanssipääoman 
heittäessä sivuun demokratian viimeisetkin kulissit, 
turvautuessa ”rautakorkoon”, fasismiin ja kerätes- 
sä käsiinsä kaiken mahdin sekä työväenliikkeen 
puolestaan siirtyessä maanalaiseen sissisotaan, jos- 
sa kaikki menetelmät ovat luvallisia.* 

Kertomus, jonka sankareina ovat nerokas, kylmä- 
verinen työväenjohtaja Ernest Everhard — eräs kir- 
jailijan omakuva-hahmoja — ja tämän yläluokasta 
luopunut puoliso Avis ja joka on olevinaan jälkim- 
mäisen keskenjäänyt, 700 vuotta kirjoittamisen jäl- 
keen löytynyt käsikirjoitus, käsittää varsinaisesti 
vain vv. 1912—17, mutta sitä täydentävät julkaisijan 
v. 419 uutta ajanlaskua päivätty esipuhe sekä lukui- 
sat alaviitat. Selvemmin kuin muut Ernest Ever- 
hard näkee lähestyvän uhkan, joka ei kohdistu vain 
työväenliikkeeseen vaan myös sivistyneistöön, demo- 
kraattiseen keskiluokkaan, farmareihin, ja yrittää 
koota kaikki demokraattiset voimat sen pysähdyttä- 


* Vrt. sama ss. 96—97 sekä Irving Stone: Merimies hevo- 
sen selässä/Sailor on Horseback/Hki 1946, s. 239 seurr. Ame- 
rikkalaisen kritiikin polemisoidessa L:n näkemystä vastaan tai 
vaietessa kirjasta Anatole France nimitti tekijää ”Amerikan 
Karl Marxiksi” ja N. Buharin kelpuutti hänet ainoana ame- 
rikkalaisena kirjailijana kommunistiseen bibliografiaansa. 


miseksi, ehkäistä erilliset vastaesiintymiset ja nii- 
den lyömisen yksi kerrallaan. ”Minä tarkoitan, että 
se on jonkin äärettömän suuren hirviön varjo, joka 
vähitellen alkaa laskeutua yli koko maan. Sanokaa 
sitä oligarkian varjoksi”, hän varoittaa, sekä toises- 
sa yhteydessä: ”Silloin — — — teidät ja työväen 
ja meidät kaikki tallaa rautakorollaan sellainen hir- 
muvalta, jonka vertaista ihmiskunnan historia ei 
tunne. Sille hirmuvallalle tosiaankin sopii nimeksi 
Rautakorko.” Ja vielä, lopullisen katastrofin aattona 
v. 1912: ”Rautakorko tulee tallaamaan meidän kas- 
vojamme; nyt ei ole muuta jäljellä kuin verinen val- 
lankumous.” (Suom. ss. 110, 157, 179.) 

Varoitukset eivät tehoa: vielä samana vuonna tar- 
joavat Hearstin lehdistö ja sen takana oleva demo- 
kraattinen puolue rahavallalle tilaisuuden erilliseen, 
tuhoavaan iskuun, ja vv. 1912—13 vaihteessa puh- 
keaa USA:n ja Saksan välillä suursota, jonka työ- 
väenjärjestöjen kummassakin maassa julistama 
yleislakko tosin lopettaa lyhyeen, mutta josta ame- 
rikkalainen suurpääoma selviää entistä mahtavam- 
pana; sosialistinen vallankumous näet kukistaa 
Saksassa keisarinvallan ja sitä seuraa sosialistisia 
vallankumouksia ja kooperatiivisia yhteiskuntia 
myös muualla — Ranskassa, Italiassa, Australiassa, 
Uudessa Seelannissa —, mutta amerikkalainen 
suurpääoma huolehtii maailmanmarkkinoiden keräy- 
tymisestä käsiinsä ja lisää yhä mahtiaan. Se ostaa 
palkankorotuksilla puolelleen avainasemissa olevat 
ammattijärjestöt — rautatieläiset, rauta- ja teräs- 
työläiset, konetyöläiset —, mutta kuristaa muut am- 

mattiliitot hengiltä ja tekee kaivostyöläisistä orja- 
proletaareja. Epätoivoiseen asemaan painetut far- 
marit nousevat Everhardin varoituksesta huolimatta 
kapinaan ja kukistetaan verisesti; vankilaan suljettu 
Everhard onnistuu pakenemaan v. 1915 ja ryhtyy 
uusin menetelmin johtamaan maanalaista työväen- 
liikettä, mutta ei onnistu estämään Chicagon työ- 
väenkapinan ennenaikaista puhkeamista 1917. Ku- 
vauksessa tästä ”Chicagon kommuunikapinasta”, 
jossa 130.000 sotilasta saa surmansa, mutta joka 
päättyy koko kaupungin väestön tuhoamiseen — 
huipentuu Londonin — tulevaisuusromaani, mutta 
saamme vielä tietää Everhardin osallistuneen 30-lu- 
vun alussa puhjenneeseen uuteen vallankumousnou- 
suun, josta muodostuu kansainvälinen voimainmitte- 
ly sosialististen maiden tukiessa Yhdysvaltain ku- 
mouksellisia, mutta taistelu päättyy tälläkin kertaa 
tappioon, oligarkian valtaan paluuseen myös sosia- 
listisissa maissa; tässä yhteydessä tapahtuu (1932) 
myös Everhardin teloitus. Brittiläisen imperiumin ol- 
lessa hajoamistilassa Rautakoron maailmanvallan 
tiellä on enää vain Japani, jossa samoin on siirrytty 
suurpääoman diktatuuriin, samurai-fasismiin, ja jo- 
ka levittää valtapiiriään Aasian mantereelle: lähes 
300 vuotta on vielä kuluva ja kokonainen sarja epä- 
onnistuneita vallankumousnousuja tapahtuva, ennen 
kuin työväenvallankumous on pyyhkäisevä Rauta- 
koron — tämän kehityspoikkeaman, oikun, houreku- 
van — ihmiskunnan harteilta. 

Utopian kehityslinjojen kannalta on merkille pan- 
tavaa, että myös London näkee totalitarismin uh- 

kaavan ihmiskuntaa, mutta ei työväenliikkeen ja so- 
sialismin vaan suurkapitalistien ja fasismin taholta. 
Nähtävästi Londonin Rautakoron, mutta myös Ve- 
näjän vallankumousliikkeen kokemusten suoranaisen 
vaikutuksen alaisena kirjoitti suomalainen sosialisti- 
kirjailija Konrad Lehtimäki (1883—1937) v. 
1917 ilmestyneen merkillisen sodanvastaisen tulevai- 
suusromaaninsa Ylös helvetistä, jossa hän — vastoin 
yleisiä kuvitelmia — ennusti vielä käynnissä olleen 
I maailmansodan johtavan ei demokratian ja rau- 
hanpolitiikan voittoon vaan ennennäkemättömän 
sortovaltaisten — sotilasvaltioiden hahmottumisen, 
jotka teknillisten ja asekeksintöjen avulla painaisi- 
vat työväestönsä orjan asemaan ja joita vastaan voi- 
taisiin taistella vain oikeamielisten keksijänerojen 
siirtyessä maanalaista taistelua käyvän proletariaa- 
tin rinnalle; kahden suurvallan välillä puhkeava uusi 
sota, johon keksijä-salaliittolaiset ihmeaseineen 
(atomipommi!) sekaantuvat, päättyy vihdoin maail- 
manvallankumoukseen ja sosialismin yleiseen voit- 
toon huipentumana Pariisissa kokoontuva työväen- 
johtajain rauhankongressi. 


MODERNI, PESSIMISTINEN 
I TOPIA 


”UVtopiat näyttävät paljon helpommin toteutettavilta 
kuin ennen uskottiinkaan. Ja nyt me olemme huomatta- 
vasti ahdistavamman kysymyksen edessä: kuinka es- 
tää niiden lopullinen toteutuminen... Utopiat ovat 
toteutettavissa. Elämä kulkee kohti utopioita. Ja ken- 
ties on alkamaisillaan uusi aikakausi, jolloin älymys- 
tö ja sivistynyt luokka mietiskelevät keinoja utopioi- 
den välttämiseksi ja palaamiseksi ei-utopistiseen, vä- 
hemmän ”täydelliseen? ja vapaampaan yhteiskuntaan.” 

(Nikolai Berdjajev) 


Modernin, pessimistisen utopian edelläkävijöitä 
on etsitty vuosisatojen takaa, jopa antiikista saak- 
ka. Aristofaneen (k. 385 e.Kr.) satiirinen hu- 
vinäytelmä Naisten kansankokous (Eklesiazusai), 
johon tällöin on viitattu, kuvailee Ateenan naisten 
suorittamaa vallankumousta, tuotanto- ja kulutus- 
välineiden (myös erotiikan) sosialisointia sekä näin 
syntynyttä lemmiskelevää laiskurien maata; ylimyk- 
sellisenä konservatiivina näytelmän tekijä suuntaa 
tässäkin ivansa nuolet kansanvaltaisiin pyrkimyk- 
siin pilaillen tavallaan utopisen aiheen kustannuk- 
sella, mutta samalla on ilmeistä, ettei hän näe 
käsittelemässään ilmiössä mitään vakavaa tulevai- 

suuden uhkaa, joka olisi torjuttava, vaan että 
kysymys on pikemminkin pelkästä ajatusleikitte- 
lystä. Uudenajan ensi vuosisadoilta modernin, pes- 
simistisen utopian edelläkävijänä mainitun Jonat- 
han Swiftin (1667—1745) Gulliverin matko- 
jen (1727) ainekset taas ovat varsin monilaa- 
tuisia: valtaosalta (retket Lilliputiin, Brobdingna- 
giin, Laputaan ym sekä Houyhnhnmein maahan) tä- 
tä teosta hallitsee utopioihin yleensäkin liittyvä, 
mutta tässä täysin dominoiva yhteiskunnallinen 
ajansatiiri (syvimpänä kerroksena myrkyllisimmin 
Hevosmaamatkan kuvauksessa ilmenevä yleinen ih- 
misinho); varsinaista utopista ainesta esiintyy La- 
puta-kuvauksessa, jossa se kuitenkin on lähinnä tie- 
teiskertomuksen luonteista, sekä kuvauksessa Houy- 
hnhnmein hevoskansan terveistä tavoista ja järki- 
peräisistä oloista, mitä oikeastaan voidaan pitää po- 
sitiivisena, valistushenkisenä utopiana, mikäli pessi- 
mismiä (pohjatonta!) ei nähdä siinäkin, että järki- 
peräinen tulevaisuus on hevosten, ei ihmisten varas- 
sa. Niin paljon kuin Swiftin satiiri onkin modernille, 
pessimistiselle utopialle (erik. Orwell) merkinnyt, 
hänen asetelmiaan ei voi pitää sille tyypillisenä: hän 
ei kirjoita väistämättömältä näyttävän tulevaisuu- 
den pelosta vaan inhosta olevia oloja kohtaan. 
Kyseenalaisena — kuten edellä on selvinnyt — on 
pidettävä myös Samuel Butlerin asemaa modernin, 
pessimistisen utopian edelläkävijänä; lähinnä sitä 
sittenkin edeltää H. G. Wells, vaikka tällöinkin on 
muistettava, että hän ei näe tulevaisuuden vaaraa 
voittoisassa tekniikassa eikä sosiaalisessa kollekti- 

vismissa vaan ihmisen biologisissa ominaisuuksissa, 
ei sosialismin toteutumisessa vaan (samoin kuin 
London ja France) rahavallan mahdin kestävyydes- 
sä ja sen aikaansaamassa massojen orjuudessa. Se, 
mikä modernissa, pessimistisessä utopiassa on uut- 
ta, on nähtävä ensi sijassa oman ajan mullistusten 
ja järkytysten — maailmansotien ja työväenvallan- 
kumousten, fasismin ja stalinismin, yleisen teknillis- 
tymisen, automatisoitumisen ja kollektivisoitumisen, 
kylmän sodan ja ydinsodan uhkan — ja niitä pessi- 
mistisesti tulkitsevan elämän-, historian- ja yhteis- 
kuntafilosofian taustaa vasten. Uutta on pessimis- 
min kärjistyminen epätoivoksi. Uutta (paitsi Mor- 
risiin nähden) on kääntyminen tekniikkaa vastaan. 
Uutta on yksilöllisyyden puolesta tunnetun levotto- 
muuden huipentuminen sotahuudoksi kollektivismia 
vastaan, jonka nähdään etenevän jokaisen valtaideo- 
logian ja -systeemin (ennenkaikkea kommunismin ja 
fasismin) vanavedessä. Merkille pantavaa on samal- 
la, että modernin, pessimistisen utopian tunnetuim- 
mat edustajat eivät ole konservatiiveja tai taantu- 
muksellisia, vaan liberaaleja (Huxley) tai pettynei- 
tä, katkeroituneita kommunisteja ja sosialisteja 
(Samjatin, Boye, Orwell). 

Modernin, pessimistisen utopian varhaisin edusta- 
ja on venäläinen Eugen Samjatin (1884—1937), 
ammatiltaan laivanrakennusinsinööri ja ideologisel- 
ta asenteeltaan aluksi — opiskeluvuosistaan saakka 
— sosialidemokraatti, jopa bolSevikki (hänen sano- 
taan osallistuneen organisaattorina panssarilaiva 
Potemkinin kapinaan 1906 ja näytelleen v:n 1917 

bolSevikkivallankumouksen jälkeen huomattavaa 
osaa hallituspolitiikan propagandistina Moskovan 
kirjallisessa elämässä), kunnes hänen v. 1920 kir- 
joittamansa satiirinen utopiaromaani Mbl (suom. 
Me 1959) aiheutti välirikon aatetoverien kanssa; 
teosta ei julkaistu Neuvostoliitossa vaan salakulje- 
tettuna ulkomailla, englanniksi (1925), ranskaksi ja 
tSekinkielellä, ja v. 1931 kirjailijan oli poistuttava 
isänmaastaan asettuakseen loppuelämäkseen Parii- 
siin. 

Samjatin on sijoittanut utopiansa kaukaiseen tu- 
levaisuuteen, jonnekin 3100-luvulle, sillä 1000 vuot- 
ta on kulunut Ainoan Valtion perustamisesta, mitä 
taas on edeltänyt 200-vuotinen sota kaupunkien ja 
maaseudun välillä, sota jonka lopputuloksena — 
maaseudun vastarinnan luhistumisen ja sen asuja- 
miston suurimman osan tuhoutumisen, loppujen kul- 
jettamisen kaupunkeihin — on ratkaissut öljyravin- 
non keksiminen 35 vuotta erinen Valtion perustamis- 
ta. Ainoa Valtio ei ole siis syntynyt minkään prole- 
taarisen, marxilais-sosialistisen vallankumouksen tu- 
loksena; sen elämänjärjestyksen tienviitoittajana ei 
kunnioiteta Karl Marxia vaan F. W. Tayloria (1856 
—1915), amerikkalaista ”työtieteen”, ”Taylorin jär- 
jestelmän”, kehittäjää, ”nerokkainta muinaisajan ih- 
misistä”. Ainoassa Valtiossa emme tapaa myöskään 
luokka- tai kastijakoa, ainoastaan työnjaon, porras- 
tuksen tärkeimpien ja vähemmän tärkeiden tehtä- 
vien nojalla; kaikki ovat yhtä epävapaita, sillä kaik- 
kia hallitsee huippuunsa organisoitu yhteiskunnalli- 
nan elämänjärjestys ylimpänä valvojanaan vuosit- 

tain muodollisesti (=yksimielisesti) valittu Hyvän- 
tekijä urkkija-, kuulustelija- ja teloittajakoneistoi- 
neen. Ihmiset ovat pelkkiä kirjaimia ja numeroita 
(esim. D-503), ja sekä miehillä että naisilla on sa- 
manlainen vaatetus, unifi. Kansalaisten päiväjärjes- 
tyksen = säätelee tarkkaan Aikataulu: herääminen, 
pukeutuminen, työnteko, ruokailu suoritetaan täs- 
mälleen samanaikaisesti, vieläpä samassa tahdissa 
(suom. s. 20): 


” — — — oma Aikataulumme tekee meistä jokai- 
sesta suuren runoelman teräksisen kuusipyöräisen 
sankarin. Joka aamu me miljoonat heräämme samal- 
la tunnilla ja samalla minuutilla kuin yksi ainoa 
olento. Samalla hetkellä me yksimiljoonaisesti aloi- 
tamme työn ja lopetamme sen myös yksimiljoonai- 
sesti. Sulautuneina ainoaksi, miljoonakätiseksi ruu- 
miiksi me Aikataulun määräämällä samalla sekun- 
nilla nostamme lusikan suulle, — ja samalla sekun- 
nilla lähdemme ylos kävelemään tai auditorioihin, 
Taylorin kokeiden saleihin, samoin myös nukku- 
maan...” 


Kaikki tapahtuu kollektiivisesti, paraatimaisesti: 
työskentely, virkistyskävely, juhliminen (sama s. 
111): 


”Näin: Taylorin järjestelmän mukaisesti ihmiset 
kumartuivat, ojentuivat suoriksi, kääntyivät nopeas- 
ti, tahdikkaasti kuin yhden ainoan jättiläiskoneen vi- 
vut. Heidän käsissään kiiltelivät hitsauslamput: he 
leikkasivat tulella, juottivat tulella lasiseiniä, nurk- 
kauksia, tankoja. Näin, miten lasiraiteilla vierivät 
verkkaisesti läpinäkyvät hirvittävän kookkaat nos- 
tokurjet ja miten ne ihmisten tavoin kääntyen ja 
kumartuen tottelevaisesti työnsivät Integraalin si- 
suksiin omia kuormiaan. Nehän olivat kuin täydelli- 

siä ihmisiä, kuin lihaa ja verta. Se oli korkeinta, sy- 
k Ej järkyttävää kauneutta, harmoniaa, musiik- 

dA vei 

Kahdesti päivässä on henkilökohtainen tunti, joka 
yleensä käytetään kollektiiviseen virkistyskävelyyn; 
lisäksi kuuluvat kansalaisoikeuksiin Seksualipäivät, 
jolloin jokainen — 300 v. sitten säädetyn Lex Sexua- 
lisin (”Jokaisella numerolla on oikeus — seksuaali- 
sena produktina — kehen tahansa numeroon”) no- 
jalla — pääsee makaamaan haluamansa kanssa ja 
saa tunnin ajaksi peittää asuntonsa lasiseinät ver- 
hoilla. Kysymys on pelkästä seksuaalisuudesta; rak- 
kaus — kuten myös alkoholi ja nikotiini — on kiel- 
letty ja väestönlisäys hoidetaan tieteellisesti ja jär- 
kiperäisesti säännöstellen. Rikolliset (=oikeasta 
ajattelusta ja elämänkaavasta poikkeavat) toimite- 
taan kuulusteltaviksi (Kaasukello) ja tarpeen tullen 
Oikeuden täytäntöönpanon juhlassa teloitettaviksi 
(Sähkökoneessa haihdutettaviksi). Virallinen juhla- 
runoilija R-13 ylistää Valtiota (sama, s. 84): 


”Ymmärrättekö, muistattehan muinaislegendan 
paratiisista ... Sehän tarkoittaa meitä, tätä nykyi- 
syyttä. — — — Niille kahdelle paratiisissa tarjottiin 
valittavaksi joko onni ilman vapautta tai vapaus il- 
man onnea; kolmatta mahdollisuutta ei ollut. He, 
nuo tolvanat, valitsivat vapauden, ja kuinka kävi? 
— — — Ja ainoastaan me olemme jälleen älynneet, 
miten onni on pelastettavissa — — —. Me olemme 
auttaneet Jumalaa voittamaan lopullisesti perkeleen 
— — —. Ja selvä tuli: jälleen paratiisi.” 


Samjatinin tulevaisuusvaltio on matemaattis-tek- 
nillinen ihmemaailma, jossa tapaamme jo avaruus- 

raketin, aivokirurgian, elektronisen musiikin ja 
monet muut myöhemmän ajan keksinnöt — kirjan 
tekijä ei turhaan ollut koulutukseltaan insinööri —, 
mutta tämäkään valtio ei ole lajissaan täydellinen, 
vailla vaaroja ja riskejä. Voitettu, syrjäytetty maa- 
seutu, kielletty villi, salaperäinen luonto, josta geo- 
metrinen lasikaupunki on eristetty sähköistetyllä 
Vihreällä Muurilla, kummittelee ja lumoaa muurin 
takana. Ja myös yksityisessä ihmisessä on edelleen 
elementti, jota ei ole täysin valjastettu, yhdenmu- 
kaistettu: mielikuvitus, yksilöllisyys. Niinpä myös 
kuvauksen minä (kysymys on salaisesta päiväkir- 
jasta), insinööri-matemaatikko D-503, oikeinajatte- 
leva kansalainen, joka johtaa avaruuslaiva Integraa- 
lin rakennustöitä ja on tyytyväinen säännösteltyyn 
sukupuolisuhteeseensa herttaisen O-90:n kanssa, 
joutuu luisulle pinnalle tutustuttuaan rohkeaan, ka- 
pinalliseen vamppiin I-330:een; hän menettää rau- 
hansa, tyytyväisyytensä, tasapainonsa, joutuu into- 
himon valtaan, alkaa epäillä. I-330 vie hänet salape- 
räiseen Muinaiskotiin ja vihdoin Vihreän Muurin ul- 
kopuolelle, lämminveristen barbaari-ihmisten villin 
kapinalliseen juhlaan. Päämääränä on kaupungin 
valtaaminen, ja kapinan alkumerkkinä olisi Inte- 
graalin kaappaaminen koelennon aikana. Hyvänteki- 
jän vaalin yhteydessä tapahtunut kapinallisten mie- 
lenosoitus on kuitenkin varoittanut hallitusta; ava- 
ruusaluksen valtaus ehkäistään ja kaikki kansalaiset 
määrätään aivo-operaatioon, jolla mielikuvitus pois- 
tettaisiin. D-503, jolle on selvinnyt, että häntä on 
käytetty vain välikappaleena, kavaltaa kapinasuun- 

nitelman hallitukselle; kapina puhkeaa, muuri rä- 
jäytetään, katutaistelut ovat käynnissä; hallitus on 
kuitenkin ilmeisesti voittamassa, ja Hyväntekijän 
vierellä istuen D-503 seuraa vangitun kapinallis-ra- 
kastajattarensa käsittelyä Kaasukellossa. Eräs tie 
on sentään avautunut ulos Ainoan Valtion kehästä: 
0-90, joka D-503:n hylkäämänä on Valtion lakia uh- 
maten rukoillut tältä lasta ja saanut pyyntönsä täy- 
tetyksi, on kapinan puhjettua toimitettu Muurin 
taakse; he — äiti ja syntyvä lapsi — tulevat elä- 
mään vapaudessa, luonnossa. 

Kun Samjatinin välillä jo unhoon jäänyt utopia- 
romaani v. 1952 ilmestyi New Yorkissa uudelleen 
venäjänkielisenä laitoksena — jota seurasi jälleen 
käännöksiä eri kielille, mm. suomeksi —, siinä näh- 
tiin Huxleyn ja Orwellin utopiaromaaneiden edeltä- 
jä ja esikuva, eikä samalla unohdettu vihjata kir- 
jan neuvostovastaiseen tendenssiin; olihan teos aika- 
naan kielletty NL:ssa, ennakoidaanhan siinä teknil- 
listen keksintöjen ohella myös tulevia poliittisia me- 
netelmiä: yhtenäisvaaleja, johtajapalvontaa, tieteel- 
lisiä kuulustelumenetelmiä ... Näin tulkiten syyllis- 
tytään kuitenkin ilmeiseen aikataulun vääristelyyn; 
Lokakuun vallankumouksen, kansalais- ja interven- 
tiosotien Venäjä ei ollut viisivuotissuunnitelmien, oi- 
keaoppisuuden ja tuholaisoikeudenkäyntien Venäjä, 
Leninin Neuvostoliitto ei ollut Stalinin Neuvostoliit- 
to. Jos Samjatin v. 1920 kirjoitetussa teoksessaan 
saattoi jotakin neuvostovaltiossa ivata, niin ehkä 
joidenkin kirjallis-taiteellisten suuntien — futuris- 
tien, konstruktivistien jne — edustamaa koneiden ja 

Jack London, Rautakoron näkijä (kuva Irving Stonen teoksesta Sailor 
on Horseback.) Alla kaksi pohjoismaista utopian tekijää: Konrad Lehti- 
mäki ja August Strindberg. 

Orwellin ”Vuonna 1984” englantilaisen Michael Andersonin ohjaamana sa- 
mannimisenä elokuvana vilta 1955 (Suomen Elokuva-Arkiston kokoelmas- 
ta). Alla filmisatiiria mekanisoituvasta elämästä: Chaplinin ”Nykyaika” 
(1936). 


tekniikan palvontaa ja sille rakentuvia tulevaisuus- 
fantasioita, ehkä myös neuvostojohtajien piirissä 
orastanutta amerikkalaisen korkeatekniikan ihailua. 
Kansalaissotien kausi Venäjällä oli julma ja verinen, 
mutta suoraviivainen; esikuvia organisoidusta ter- 
rorista ja vankilakidutuksesta tarjosi Samjatinille 
pikemminkin edesmennyt tsarismi, ja mitä tulee Ai- 
noan Valtion peruspiirteisiin yleensä, niin esikuvia 
ja herätteitä tarjosivat siinä suhteessa niin klassil- 
liset utopiat (esim. Campanella ja Vairasse) kriitil- 
lisesti nähtyinä kuin myös eräät utopiaromaanin 
siirtymälinjan edustajat, ennen kaikkea Wells, jota 
Samjatin suuresti arvosti ja josta hän myöhemmin 
kirjoitti tutkielman. Tämä kaikki ei tee suinkaan 
tyhjäksi Samjatinin luovaa panosta — hänen Ainoa 
Valtionsa on näkemyksellisesti ehjä, tyylillisesti joh- 
donmukainen fantasialuomus ja aatehistoriallisesti 
merkittävä modernin, pessimistisen utopian ensim- 
mäisenä selväpiirteisenä edustajana —, mutta se 
osoittaa, ettei Me-romaani kohdistu neuvostovaltiota 
ja sosialismia vastaan nimenomaisesti, vaan ajan 
teknillis-mekaanisiin, joukkosieluisiin, ”amerikkalai- 
siin” kehitystendensseihin ylipäänsä, minkä yhteis- 
kuntasysteemin piirissä ne. sitten ilmenivätkin. 

On sanottu, että mikäli Samjatinin utopiateos olisi 
30-luvun alussa ollut tunnettu ja saatavissa, Aldous 
Huxley (s. 1894) olisi tuskin voinut julkaista 
maailmanmaineen saavuttanutta romaaniaan Brave 
New World (1932, suom. Uljas uusi maailma, 1944) 
tai tämä teos ainakaan esiintyä parin vuosikymme- 
nen ajan yleisessä tietoisuudessa lajinsa ensimmäi- 

senä edustajana. Samjatinin ja Huxleyn utopioilla 
onkin paljon yhteisiä piirteitä. Myös Huxleyn Uljas 
Uusi Maailma — joka sijoittuu ajallisesti pitkälle 
2000-luvulle (a. Fordi 632), sillä 9-vuotisesta sodas- 
ta, joka on tuhonnut suuren osan ihmiskuntaa, on 
kulunut jo useita vuosisatoja, ja joka muodostaa 10 
maailmanohjaajan hallitseman planetaarisen maail- 
manvaltion — on äärimmilleen tieteellistetty, teknil- 
listetty ja organisoitu. Koko elämä, käyttäytyminen 
ja henkinen toiminta on säännöstelty ja kaavoitettu. 
Lapset syntyvät keinotekoisesti hedelmöitetyistä 
munasoluista hautomakoneissa; elävä synnytys ja 
perhesuhteet on leimattu inhottaviksi, ja vanhan- 
aikaisen rakkaudentunteen korvikkeina ovat kollek- 
tiivisesti kasvatettujen lasten ”eroottiset leikit” se- 
kä aikuisten vapaat, vaihtuvat sukupuolisuhteet, jot- 
ka malthusilaisvoimistelu ja ehkäisyvälineet suojaa- 
vat raskauden riskiltä ja jotka huipentuvat 12 hen- 
gen kollektiivisissa solidaarisuuspalvelu-rituaaleis- 
sa; kerran kuukaudessa suoritettu RIK-käsittely 
huoltaa intohimotarpeet. Vanha runous on korvattu 
iskulauseilla, taide tuoksu- ja väriurkujen musiikilla 
ja stereoskooppisilla tuntokuvilla, uskonto kohmelo- 
* vapaalla soma-huumausaineella. Ihmiset elävät nuo- 
rina, kauniina, terveinä ja sukupuolisesti kykenevinä 
korkeassa iässä tapahtuvaan äkilliseen kuolemaan 
saakka. Järjestelmä on järkiperäinen, ihmiset ovat 
tyytyväisiä ja onnellisia; näille saavutuksille on uh- 
rattu totuus ja hyve, jalous ja sankarillisuus — kos- 
ka ne ovat epäyhteiskunnallisia. 

Samjatinista poiketen Huxleyn tulevaisuusvaltios- 

sa on toteutettuna myös täydellinen kasti- ja työn- 
jako. Jo hautoma-asteella — pullotettuina — ihmi- 
set säännöstellään eri tasojen (alfa-, beta-, gamma-, 
delta- ja epsilon-) kansalaisiksi, minkä jälkeen kol- 
me alinta kastia kehitetään sarjatuotantona (Boka- 
novsky-prosessi) ja kukin kasti totutetaan suhteut- 
tamisella tyytyväiseksi juuri omaan elintapaan, ym- 
päristöön ja työprosessiin (suom. ss. 164—165) : 


”Ja todella, kahdeksankymmentäkolme miltei ne- 
nätöntä, mustaa, lyhytkalloista deltaa oli kylmäpu- 
ristamassa. Viittäkymmentäkuutta nelitelistä sor- 
vauskonetta käsitteli viisikymmentäkuusi kyömyne- 
näistä ja vaaleanpunaisenkeltaista gammaa. Sata- 
seitsemän kuuma-olosuhteistettua epsilonsenegali- 
laista työskenteli valimossa. Kolmekymmentäkolme 
pitkäkalloista, hiekanvaaleaa ja kapealanteista del- 
ta-naista, kaikki kahdenkymmenen millimetrin ra- 
joissa metrin kuudenkymmenenyhdeksän senttimet- 
rin pituisia, näversi uurteita ruuveihin. Kokoamis- 
huoneessa kaksi ryhmää gamma-plus-kääpiöitä sovit- 
teli yhteen dynamoja. Kaksi matalaa työpöytää oli 
vastakkain; niiden välissä mateli kuljetushihna las- 
tinaan erillisiä osia; neljääkymmentäseitsemää vaa- 
leahiuksista vastapäätä työskenteli neljäkymmentä- 
seitsemän ruskeahiuksista. Neljääkymmentäseitse- 
mää tylppänenäistä vastapäätä neljäkymmentäseit- 
semän käyränenäistä; = neljääkymmentäseitsemää 
taakseviettävää leukaa vastapäätä neljäkymmentä- 
seitsemän koukkuleukaa. Kahdeksantoista ident- 
tistä, kihara- ja kullanruskeahiuksista, vihreään pu- 
keutunutta gamma-tyttöä tarkasti valmiit koneistot, 
kolmekymmentäneljä lyhytsääristä, —vasenkätistä 
delta-minus-miestä sulloi ne suuriin koreihin ja kuu- 
sikymmentäkolme sinisilmäistä, pellavatukkaista ja 
pisamaista epsilon-semi-moronia lastasi ne odotta- 
viin avoimiin tavaravaunuihin. 

'Oi uljas uusi maailma ...'” 


Järkähtämättömällä johdonmukaisuudella Musta- 
fa Mond, Länsi-Euroopan ohjaajaresidentti ja yksi 
kymmenestä maailmanohjaajasta, puolustaa järjes- 
telmän ja nimenomaan kastijaon järkiperäisyyttä: 
työnjako edellyttää kastijakoa, koska pelkästään 
alfa-ihmisistä muodostuva yhteisö sortuisi sisällisso- 
taan (Kypros-koe), ja samoin on 7 1/, tunnin työpäi- 
vä (4%t. sijasta) alemmille kasteille välttämätön, ei 
tuotannollisista vaan kansankasvatuksellisista syis- 
tä, koska pitempi vapaa-aika johtaisi vain laiskotte- 
luun ja soman väärinkäyttöön (Irlannin kokemus). 
”Suotuisin väestösuhde — — — saadaan jäävuoren 
esikuvan mukaan — kahdeksan yhdeksäsosaa vesi- 
rajan alapuolella, yksi yhdeksäsosa sen yläpuolella.” 
(Sama s. 230). 

Kuten Samjatinin ”ainoan valtion” niin myös Hux- 
leyn ”uljaan uuden maailman” teknillis-rationaalista 
täydellisyyttä uhkaa kielletyn, syrjäytetyn luonnon 
reaktio niin ulkoa kuin sisältäkin päin. Huxleyn 
maailmassa edustaa alkeelliseksi, eläimellisiä synny- 
tys- ja perhesuhdetapoja ylläpitäväksi alueeksi jä- 
tetty Uusi Meksikko samaa luonnon ulkopuolista uh- 
kaa kuin Vihreän Muurin takainen viidakko Samja- 
tinin maailmassa, ja sisäisenä tämä uhka piilee yhä 
joissakin individualismiin ja tyytymättömyyteen tai- 
puvissa yläluokan ihmisyksilöissä, joiden karkotus- 
paikkana käytetään Islantia. (Erikoista vakoilu- ja 
terrorikoneistoa ei ilmeisesti tarvita, kiitos pullotuk- 
sen ja suhteuttamisen.) Tällainen poikkeava yksilö 
(pullotusvirheen vuoksi) on romaanin keskushenkilö 
Bernard Marx (niin alfa-plus kuin onkin!), ja yhdes- 

sä partnerinsa, kimmoisaksi ylistetyn Lenina Crow- 
nen kanssa Uuteen Meksikkoon tekemällään virkis- 
tysmatkalla hän kohtaa sinne aikoinaan samanlaisel- 
la matkalla eksyneen lontoolaistytön (nyt ränsisty- 
neen 40-vuotiaan naisen) ja tämän pojan Johnin, 
”Villin”, joka on kasvanut intiaanibarbarian keskel- 
lä, mutta samalla Shakespearen ääressä. Lontooseen 
tuotu Villi aiheuttaa sensaation, kokee Leninan 
kanssa irvokkaan rakkausjutun, tekee kapinayrityk- 
sen ja pakenee vihdoin erakoksi maaseudulle, jossa 
ihmisten sensaationälkään tuskastuneena hirttäy- 
tyy; Bernard Marx puolestaan joutuu samanhenki- 
sen toverinsa Helmholtz Watsonin kanssa karkote- 
tuksi Islantiin. Luonnon, Yksilön kapina on jäänyt 
vain välinäytökseksi. Romaanin ajatussisältö hui- 
pentuu Villin ja Mustafa Mondin keskustelussa (sa- 
ma s. 246): 


” Mutta minä en kaipaa mukavuutta. Kaipaan Ju- 
malaa, kaipaan runoutta, kaipaan todellista vaaraa, 
kaipaan vapautta, kaipaan hyvyyttä. Minä kaipaan 
syntiä.” 

Itse asiassa”, sanoi Mustafa Mond, 'vaadit oikeut- 
ta olla onneton.” 

Olkoon niin”, sanoi Villi uhmaavasti, ”Vaadin oi- 
keutta olla onneton.? 

”Puhumattakaan oikeudesta tulla vanhaksi ja ru- 
maksi ja voimattomaksi; oikeudesta sairastaa kup- 
paa ja syöpää; oikeudesta puutteelliseen ravintoon; 
oikeudesta käydä täihin; oikeudesta elää alituisessa 
pelossa, mitä huomispäivä voi tuoda mukanaan; oi- 
keudesta sairastua lavantautiin; oikeudesta joutua 
kaikenlaatuisten sanomattomien tuskien kidutta- 
maksi.” 


Vaadin kaikkea, mistä puhuitte', sanoi Villi vih- 
doin.” 

Yhtä vähän kuin Samjatinin Me on Huxleyn Uljas 
uusi maailma kirjoitettu sosialismia ja nimenomai- 
sesti neuvostososialismia vastaan. Tavallaan Huxley 
tässä romaanissa jatkaa sitä ajan kehitysilmiöiden 
ja -oireiden terävän älyllistä, ilkamoivan satiirista, 
nihilistisen illusiotonta kritiikkiä, mitä oli harjoitta- 
nut 20-luvun romaaneissaan ja mikä oli huipentunut 
Point Counter Pointissa; tässä ilmiöt vain on kär- 
jistettyinä ja loppuun asti kehitettyinä heijastettu 
tulevaisuuteen ja kritiikki kohdistettu tähän oman 
ajan irvikuvaan. Taistelussaan viktorianismin jään- 
nöksiä vastaan älyniekka Huxley oli joutunut pro- 
feetallisen elämänpalvojan D. H. Lawrencen asevel- 
jeksi, ja Teddy Brunius huomauttaa Huxley-mono- 
grafiassaan (AH, Hfors 1947, s. 149), että Lawren- 
ceen kohdistunut vaino ja tämän 1930 sattunut en- 
nenaikainen kuolema olivat ratkaisevana sysäykse- 
nä Brave New Worldin kirjoittamiseen; vaikuttava- 
na ajantaustana taas olivat USA:n trustimahdin 
joutuminen talouspulan kouristuksiin ja Stalinin 5- 
vuotissuunnitelman myös lännessä herättämä kes- 
kustelu (sama, ss. 150—151). Huxleyn utopia on 
siis elämänpalvojan hyökkäys ekonomismia, teknii- 
kan ja insinöörihengen palvontaa, rationalisointia, 
automatisointia, elämän vitaaliset perusarvot kieltä- 
vää intellektualismia ja moralismia, henkistä yhden- 
mukaistamista vastaan, missä niitä sitten ilmenee- 
kin. Nähtävästi myös ja nimenomaan amerikanis- 
mia vastaan; kuten tulevaisuusvaltion henkisenä isä- 

nä Samjatinilla on Taylor, niin on Huxleylla tässä 
asemassa ei suinkaan Marx vaan Ford: tämän mu- 
kaan suoritetaan uuden yhteiskunnan ajanlasku! 
Myös —utopistina Huxley on sama pessimisti kuin 
ajankuvaajana ja -kriitikkona; hänen oppositiosan- 
karinsa Villi, vitaalisen elämän ruumiillistuma, on 
koominen Don Ouijote-tyyppi, kapinoivat poikkeus- 
yksilöt pyyhkäistään karkotussaarelleen, ja kaikki 
on kulkeva vakiintunutta latuaan. 

Selvemmin ja määrätietoisemmin kuin Samjatin 
on Huxley asennoitunut kaikkea utopista onnenku- 
vittelua vastaan. Päättävästi hän on hylännyt Pla- 
tonin, Moren ja Baconin edustaman malliyhteiskun- 
nan rakentelun ja omaksunut Swiftin sarkastisen 
utopian linjan; insinöörihenki ja taloudelliset suuryh- 
tymät, jotka olivat imponoineet vielä Wellsiäkin, ei- 
vät hänen nähdäkseen olleet tehneet ihmisiä vii- 
saammiksi eikä onnellisemmiksi (vrt. sama ss. 151 
—152). Ja ettei mitään epäselvyyttä jäisi, Huxley on 
valinnut teoksensa motoksi venäläisen Nikolai Berd- 
jajevin (1874—1948) — nuorena sosialisteihin lu- 
keutuneen, mutta 1922 maanpakoon siirtyneen ja 
ajattelussaan lähelle eksistentialismia päätyneen 
historian- ja yhteiskuntafilosofin — sanat, joiden 
mukaan ei ole enää kysymys utopiain toteutumisesta 
vaan siitä, miten niiden toteutuminen voidaan estää. 
Siis sodanjulistus klassilliselle utopialle, antiutopian 
ohjelmajulistus! Täydellinen, ratkaiseva, lopullinen 
käännekohta eräässä aatehistoriallisessa perintees- 
sä! 

Modernin, pessimistisen utopian kolmas merkit- 

tävä edustaja, Kallokaiinin (Kallocain, 1940, suom. 
1943) kirjoittaja ruotsalainen Karin Boye (1900— 
1941), virkamieskodin akateemisen loppututkinnon 
suorittanut tytär, oli lyyrikkona (20-luvun alkupuo- 
lelta lähtien) ja proosakertojana (30-luvun alusta) 
saavuttanut tunnustetun aseman maansa kirjallisuu- 
dessa ja monien henkisten kriisien jälkeen löytänyt 
paikkansa nuorsosialistisen Clartö-järjestön piirissä, 
freudilaisuuden värittämän ”vapaan, spontaanisen 
ihmisen” ihanteen ja dogmivapaan sosialismin syn- 
teesin merkeissä; katkeran pessimistiseen tulevai- 
suusnäkemykseensä — ja vuotta teoksensa ilmesty- 
misen jälkeen itsemurhaan — hän nähtävästi päätyi 
kahden raskaan kokemuksen järkyttämänä: toisaalta 
Hitlerin fasistisen terrorijärjestelmän valtaanpääsyn 
ja vastustamattoman levittäytymisen, toisaalta Neu- 
vostoliitossa tapahtuneiden tuholaisoikeudenkäyn- 
tien ja niiden merkeissä kiristyneen yksilödiktatuu- 
rin. Hitler-fasismi oli Karin Boyelle ilmeisesti rat- 
kaiseva isku, neuvostososialismin vääristyminen 
taas pettymys, joka murensi pohjaa hänen uskoltaan 
fasismin vastavoimiin. Teoksen moton valitseminen 
T. $. Eliotin Autiosta maasta ilmaisee osaltaan kir- 
jailijan pessimismin syvyyden. 

Kallokaiinissa kuvatulla 2000-luvun Maailmanval- 
tiolla, joka on syntynyt tuhoisan suursodan jälkeen, 
on selvät totalitaarisen sotilas- ja poliisivaltion piir- 
teet: sen koko valtiojärjestelmä on tarkoitettu ulko- 
naisen ja sisäisen turvallisuuden ylläpitämiseen, sen 
kaikki kansalaiset ovat sotilaskansalaisia, virkapu- 
kuun puettuja. Valtion muodostaa joukko suuria 

teollisuuskaupunkeja, jotka ovat — kuten Wellsillä 
ja Samjatinilla — välillä avautuvasta maaseudusta 
eristettyjä, niin eristettyjä, että niiden välillä kulke- 
vat lentokoneet ovat ikkunattomia. Kaupungit on 
porrastettu syvälle maan sisään; asukkaiden kulje- 
tus tuotanto- ja virastolaitoksista maanalaisiin yksi- 
tyisasuntoihin tapahtuu hisseillä ja maanalaisilla ju- 
nilla. Asunnot ovat standardiasuntoja, ruokailu ta- 
pahtuu yhteisissä ruokasaleissa. Vapaa-aika käyte- 
tään yleensä asepalveluun ja järjestötoimintaan, 
mutta 1—2 kertaa viikossa vietetään perheiltaa. 
Avioliitto ja perhe ovat vielä olemassa, mutta rak- 
kaus on vanhentunut, romanttinen käsite, lapset 
ovat 7-vuotiaasta lasten-, sittemmin nuorisoleireissä, 
ja lasten jätettyä kodin avioliitot usein tarkoituk- 
settomina purkautuvat. Valtion huipun muodostavat 
korkeat virkamiehet, mutta muuten ei näytä erikoi- 
sempaa luokka- tai kastijakoa esiintyvän; uutta on 
sensijaan, että jokaisen asunnon seinävarusteisiin 
kuuluu poliisinkorva ja -silmä. Määräajoin vaihtu- 
van kotiapulaisen velvollisuutena on lisäksi raport- 
tien tekeminen perheessä vallitsevasta mielialasta. 
Maailmanvaltion äärimmilleen kehitetyn turvalli- 
suusjärjestelmän — vrt. alituisesti partioivat sotilas- 
lentokoneet, joiden jyrinä estää kaiken keskustelun 
ulkoilmassa — tekee tarpeelliseksi se, ettei tämä val- 
tio nimestään huolimatta ole maapallon ainoa valtio; 
sen rinnalla on toinen, yhtä totalitaarinen ja milita- 
ristinen Yleisvaltio, jonka kanssa ei olla missään yh- 
teydessä ja jonka asukkaat leimataan propagandas- 
sa ”tuskin ihmisiksi”. Lentovoimien yllätyshyök- 

käyksellä Yleisvaltio valtaa Maailmanvaltion, ja sen 
vankina työskentelevä kemisti-insinööri Leo Kall ku- 
vailee salaa kirjoittamissaan muistelmissa Maailman- 
valtion viime aikoja ja omaa keksijätyötään sen pal- 
veluksessa. Hän on näet keksinyt sukunimensä mu- 
kaan kallokaiiniksi ristityn alkoholiyhdistelmän, jo- 
ka saa kuulusteltavat paljastamaan itsestään kai- 
ken. Oikeaoppisen valtion kaikkihyvää palvova virka- 
intoinen ja kovan tullen pelkurimainen Kall, joka on 
epäonnistunut avioliitossaan ja aiheettomasti musta- 
sukkainen, päätyy uhraamaan kuulustelukoneistolle 
vaimonsa Lindan ja esimiehensä, yliälyllisen Edo 
Rissenin. Yhä suuremmissa mittasuhteissa suorite- 
tut kallokaiinikuulustelut paljastavat, että ihmiset 
eivät vain ole hanakoita ilmiantamaan lähimpänsä- 
kin, vaan että heitä lisäksi hallitsee salaperäinen 
pelko, levottomuus, jonkin tuntemattoman kaipaus; 


lopuksi paljastuu salainen lahko, joka pitää suljettu- 
ja kokouksia ja jonka jäsenet tervehtivät toisiaan 
kädestä, antautuvat tietoisesti toistensa valtaan se- 
kä elättävät myyttiä tuhotusta erämaakaupungista, 
jossa virtaa elävä lähde. 


”— — — mahdollisuus uskoa kaupunkiin, vaikka 
raunioituneeseenkin, täynnä kaasun ja bakteerien ai- 
heuttamia — vaaroja, missä ne epäyhteiskunnalliset 
yksilöt, jotka ovat sieltä etsineet kurjan turvapaik- 
kansa, hiipivät kivien välissä pelon ja kauhun ta- 
kaa-ajamina ja joutuvat silloin tällöin vaanivan kuo- 
leman uhreiksi — mutta kuitenkin kaupunkiin, min- 
ne Valtion valta ei ulottunut, alueeseen yhteisyyden 
ulkopuolella.” (Suom. s. 169.) 


Kuulusteluissa Rissen paljastuu todella kerettiläi- 
seksi, mutta myös Kallin oma oikeaoppisuus alkaa 
halkeilla ja romahdella; hän näkee kiehtovaa unta 
myytillisestä erämaakaupungista, ja juuri hetkellä 
ennen vangiksi joutumistaan hän kokee kaupungin 
kattotasanteella suuren, ennen aavistamattoman elä- 
myksen: hiljaisuuden (sotilaslentokoneet ovat ka- 
donneet), tähtitaivaan, tuulenhengen... ”Minusta 
tuntui, että olin koskettanut sitä elävää syvyyttä, 
mitä Rissen oli tavoitellut ja jonka Linda oli tunte- 
nut ja nähnyt.” (Sama s. 232.) Ja vaikka se, mitä 
sitten tapahtuu, siirtää hänet vain yhden valtio-or- 
juuden välikappaleesta toisen välikappaleeksi, hän 
elättää yhä hetkittäin suuren luonnonelämyksensä 
muistoa tuntien, että kaikesta huolimatta on vielä 
”mukana luomassa uutta maailmaa” (sama s. 239). 

Elämänpalvonnasta Boye — kuten hänen edellään 
Samjatin ja Huxley — ammentaa vastavoimansa 
kaiken kaavoittavalle, kaiken mekanisoivalle, kaiken 
yhdenmukaistavalle valtiototalitarismille. 

George Orwellissa ( 1903—50), modernin, 
pessimistisen utopian neljännen ja viimeisimmän 
edustavan muunnelman Vuonna 1984-romaanin teki- 
jässä, kohtaamme ihmistyypin ja aatteenmieskohta- 
lon, joka on maailmansotien välikauden länsieuroop- 
palaiselle älymystölle varsin luonteenomainen: ku- 
ten samaan sukupolveen kuuluvat ranskalainen And- 
r6 Malraux (1901—) ja unkarilainen Arthur Koest- 
ler (1905—) — ja voimme vielä lisätä italialaisen 
Ignazio Silonen (1900—), englantilaisen Stephen 
Spenderin (1909—) = sekä amerikkalaiset Howard 

Fastin ja Richard Wrightin (1908—61) — myös eng- 
lantilainen Orwell on aikanaan ollut aktiivinen kom- 
munisti; kuten Malraux ja Koestler hänkin osallistui 
Espanjan kansalaissotaan kokien tämän 2. maail- 
mansodan säälimättömän esinäytöksen ja siihen liit- 
tyen NL:n tuholaisoikeudenkäynnit sekä 2. maail- 
mansodan = alkuvaiheen rintamajaon aste asteelta 
kärjistyneenä aatekriisinä, joka johti hänet kommu- 
nismista luopumiseen. Malraux'n ja Koestlerin ta- 
voin myös Orwell on liikkunut ja kokenut paljon, 
”elänyt vaarallisesti”: Etonissa opiskeltuaan 20-lu- 
vulla poliisiupseerina Birmassa, 30-luvun alkupuolen 
opettaja- ja kirjakauppiaskauden jälkeen vapaaeh- 
toisena Espanjassa, sitten 40-luvun alussa BBC:n 
idänosaston virkailijana sekä 1943—45 Bevanin Tri- 
bune-lehden toimitussihteerinä. V. 1945 ilmestynyt 
neuvostovastainen satiiri The Animal Farm merkit- 
si Orwellin välirikkoa yleensäkin vasemmistoradika- 
lismin kanssa; sitä seurasi hänen utopiaromaaninsa 
Nineteen Eighty-four v. 1949 (suom. 1950), vuotta 
ennen hänen kuolemaansa. 

Toisin kuin Eläinfarmi ei Vuonna 1984 kohdistu 
suoranaisesti neuvostovaltioon; sen tapahtumapaik- 
kana on Lontoo, sen henkilögalleria on brittiläinen. 
Orwell rakentaa tulevaisuusennusteensa olettamuk- 
selle, että jo 30-luvulla alkanut maailmanpoliittinen 
ja valtioiden sisäinen, sosiaalis-ideologinen kehitys 
on joka taholla johtava suunnilleen samaan: totali- 
taariseen diktatuuriin. 


”Ajatus maallisesta paratiisista, jossa elettäisiin 
veljeyden vallitessa, ilman lakeja ja tarvitsematta 

tehdä ankaraa työtä, oli tuhansien vuosien ajan pi- 
tänyt vallassaan ihmisen mielikuvitusta. — — — 
Mutta kahdennenkymmenennen vuosisadan neljän- 
nellä vuosikymmenellä kaikki valtiollisen ajattelun 
päävirtaukset olivat autoritaarisia. Maallinen para- 
tiisi oli saatettu huonoon huutoon juuri sinä hetke- 
nä, jolloin sen toteuttaminen oli käynyt mahdollisek- 
si. Joka ainoa uusi valtiollinen ajatussuunta, omak- 
suipa se nimen minkä tahansa, johti takaisin hierar- 
kiaan ja järjestäytymiseen.” (Suom. ss. 225—226.) 


Kapitalismin loppuvaiheen (1920—40) jälkeen 
maailma on hahmottunut nykyiseen (1980-luvun) 
muotoon: kolmeksi maailmanvallaksi, Oceaniaksi, 
Euraasiaksi ja Itä-Aasiaksi, joiden valtiofilosofiat 
eroavat toisistaan nimeltä (Ingsoc — UusbolSevismi 
— Kuoleman kunnioittaminen), mutta joiden valtio- 
ja yhteiskuntajärjestelmä on täsmälleen sama tota- 
litarismi. Nämä maailmanvallat ovat keskenään ali- 
tuisessa sotatilassa, jossa — sodan alkuvaihetta lu- 
kuunottamatta — ei kuitenkaan ole turvauduttu 
äärimmäiseen voimakeinoon, atomipommiin (sitä on 
tosin jatkuvasti varastoituna!), koska on selvinnyt 
siihen liittyvä täystuhon riski ja ennen kaikkea se, 
että mikään suurvalloista ei voi selviytyä voittajana 
molemmista muista; sodista on siten muodostunut 
ammattiarmeijain pääasiassa Etelä-Aasian ja Afri- 
kan ”ei kenenkään maalla” suorittamia sotaliikkeitä, 
joissa liittoutumat alituisesti vaihtelevat, mutta jot- 
ka eivät johda olennaisiin alue- tai voimasuhdemuu- 
toksiin, sekä samalla tärkeä osa hallitsemistekniik- 
kaa: myös kotirintamille tavan takaa putoilevat ra- 
kettipommit yhdessä radio- ja televisiokiihotuksen 
kanssa pitävät yllä sotakiihkoa ja samalla pelkoa. 

Tämä yleinen kehitysnäkymä — poliittinen vallan- 
keskitys muutamaksi harvaksi keskenään ”aatteelli- 
sesti” vihamieliseksi, mutta sosiaaliselta olemuksel- 
taan samankaltaiseksi maailmanvaltioksi, jotka yllä- 
pitävät säännösteltyä sotatilaa ja samalla asuja- 
mistonsa sotakiihkoa ja pelkoa — on Orwellin olen- 
nainen panos moderniin, pessimistiseen utopiaan, 
panos jonka katkeran kyynillistä nerokkuutta kyl- 
män sodan vuosien kehitystendenssit ovat valitetta- 
vasti todistaneet. Millään aikaisemmalla modernilla 
utopialla ei ole ollut tarjottavana samanveroista 
kauhistuttavaa todennäköisyyden vaikutelmaa. 

Se, mitä Orwell romaanissaan kertoo yhdestä näis- 
tä maailmanvalloista, Oceaniasta (joka käsittää 
Amerikat, Brittein saaret, Australian ja Etelä-Afri- 
kan) ja sen ”englantilaisesta sosialismista” (=Ing- 
soc), ammentaa karrikoidun ainehistonsa Stalinin 
Neuvostoliitosta, mikä antaa koko utopialle — niin 
yleistä, kaikkien systeemien ja ideologiain kehitys- 
kulkua kuin se sanookin kuvaavansa — selvästi neu- 
vostovastaisen leiman. Oceanian yhteiskunnan huip- 
puna on myytillinen Iso Veli, jonka viiksekkäät Sta- 
lin-piirteet nähdään alituisesti televisioheijastimessa 
ja seinäjulisteissa; hän on jo 60-luvulla kukistanut 
vallankumousjohdon muut jäsenet, ja hänen ansiok- 
seen on sittemmin selitetty kaikki, niin mennyt kuin 
nykyinenkin. — Kukistetuista — kerettiläisjohtajista 
useimmat on jo unohdettu — kolmen heistä, Jonesin, 
Aaronsonin ja Rutherfordin (Sinovjev, Kamenev, 
Buharin??) muistetaan kuitenkin ennen lopullista 
haihduttamistaan istuskelleen Kastanjapuun kapa- 

kassa tylsästi giniä maistelemassa —, mutta yhden 
muistoa ylläpidetään tarkoituksellisesti: Emmanuel 
Goldsteinin, Ison Veljen vaarallisimman kilpailijan, 
Kansanvihollisen n:o 1, jonka ”inhottavat” juuta- 
laisintellektuellin piirteet (Trotski!) jokapäiväisinä 
Vihan minuutteina heijastetaan jokaisella työpaikal- 
la kunnon kansalaisten hysteerisen raivon kohteeksi. 

Myytillisen Ison Veljen tahdon toteuttajina toimii 
kolme kaikkivaltiasta ministeriötä: Totuuden (pro- 
paganda), Rakkauden (järjestyksenpito ja sodan- 
käynti) ja Yltäkylläisyyden (tuotanto ja kansan- 
huolto). Yhteiskunta jakautuu kolmeen kastiin: si- 
särengas (2 % väestöstä), ulkorengas (13 %) sekä 
prolemassat (85 %). Prolemassojen sallitaan elää 
jokseenkin vapaasti, omissa hoteissaan köyhälistö- 
läiskurjuudessa, ajanvieteteollisuuden (arpajaiset, 
pornografia) sekä sotapropagandan henkisesti huol- 
tamina. Sisä- ja ulkorenkaisiin kuuluvien oikeaop- 
pisuudesta huolehditaan sitä perusteellisemmin: 

1) elämänjärjestyksen huolellinen säännöstely 
(Fyysinen säpsäys=aamuvoimistelu; Kahden mi- 
nuutin viha jne.) ; 

2) alituinen propagandarummutus kaukovarjosti- 
milla, jotka samalla toimivat valvontaelimien silmä- 
nä ja korvana julkisilla paikoilla ja jokaisessa asun- 
nossa; 

3) olemassaolevan kirjallisuuden ja lehdistön jat- 
kuva oientaminen (uudestikirjoittaminen) ja haih- 
duttaminen (puhdistaminen epäsuotavista henkilöis- 
tä): 

4) kielen jatkuva kehittäminen yhä vivahduksetto- 

mammaksi (uuskieli), jotta kerettiläinen ajattelu 
(ajatusrikokset) tulisi mahdottomaksi, ja siihen liit- 
tyen kaksoisajattelu (kyky sisällyttää ajatuksiinsa 
samanaikaisesti kaksi päinvastaista uskomusta ja 
hyväksyä ne molemmat; tunnuksia: Sota on rauhaa 
— Vapaus on orjuutta — Tietämättömyys on voi- 
maa); 

5) erotiikan rajoittaminen pelkäksi lasten hankki- 
miseksi ja terveydenhoidoksi; nautinnon ja kiinty- 
myksen kieltäminen (puolueuskollisuuden ja sota- 
kiihkon ylläpitämiseksi) ; 

6) lasten kasvattaminen vanhempiensa urkkijoik- 
si ja ilmiantajiksi; sekä 

7) aika-ajoittaiset kerettiläispuhdistukset välikap- 
paleinaan ajatuspoliisi sekä uusi inkvisitio kidutus- 
kammioineen ja sähköSokki-aivopesuineen. 

Korkeateknillisessä yhteiskunnassa elää asujamis- 
ton valtaosa — prolemassat — 1800-luvun köyhä- 
listöoloihin palautettuna, mutta myös etuoikeutetun 
vähemmistön, renkaisiin kuuluvien, elämä on kaa- 
voittunutta, jähmettynyttä, harmaata. Kuitenkin 
useimmat ovat tyytyväisiä eivätkä muuta kaipaa- 
kaan. Tyytymättömiäkin sentään on; puhutaan sa- 
laperäisen Veljeskunnan olemassaolosta, jota Gold- 
stein jostakin salaisesta paikasta käsin johtaisi. 
Ajatusrikollisiin kuuluu myös Winston Smith, To- 
tuuden ministeriön oientamisosaston virkailija, ja 
kerettiläisen vanhanaikainen rakkaus syttyy hänen 
sekä Julian, proleyleisöä varten roskakirjallisuutta 
tuottavan saman ministeriön osaston työntekijän vä- 
lille, jonka kapinallisuus on eroottista (suhteet sisä- 

Apokalyptinen aika kuvataiteessa: Pablo Picasson Guernica-fresko 
(osa) (yllä) 

— ja filmitaiteessa: kuva Fritz Langin elokuvasta ”Metro- 
polis” (1927) (Maurice Bessy: Histoire en 1000 images du cinöma, 
1962). 


”Venus on vaiti”, Stanislaw Lemin ”Astronauci”-kirjan (suomeksi: Kuoleman) 
planeetta, Kansankulttuuri 1960) mukaan tehty tieteisfilmi (Defa). Alla kuva 
M-G-M:n valmistamasta robottiaiheisesta tieteisfilmistä ”Kielletty planeetta” 


(Suomen Elokuva-Arkiston kokoelmasta). 


renkaan jäseniin isku puoluetta vastaan!). He jär- 
jestävät salaisia lemmenkohtauksia metsässä, van- 
hassa kirkontornissa ja vihdoin erään prolekaupan 
ullakkohuoneessa. Smithin toivo on prolemassojen 
herättämisessä, niin toivottomalta kuin se näyttää- 
kin, ja sitten hän saa kontaktin O'Brieniin, sisären- 
kaan jäseneen, joka vihkii hänet ja Julian Veljes- 
kunnan taistelujäsenyyteen ja toimittaa heidän luet- 
tavakseen Goldsteinin salaisen teoksen ”Harvainval- 
taisen kollektivismin teoria ja käytäntö”, jossa Ing- 
socin väärennys ja vallitsevan järjestelmän olemus 
paljastetaan. Mutta ennen kuin kapinalliset rakasta- 
vaiset ennättävät päästä teoksen loppuun, heidät 
yllätetään ja vangitaan; ullakkohuoneen omistaja 
onkin ollut ajatuspoliisin agentti — heidän lemmen- 
pesäänsä on ollut kätkettynä mikrofoni —, ja mikä 
vielä musertavampaa: itse O'Brien on ollut provo- 
kaattori, joka nyt Totuuden ministeriön vankilala- 
byrintissä johtaa heidän kuulusteluaan. Yhä toistu- 
vat kuulustelut, kidutukset ja aivopesut (huone 
101!) saavat Smithin aste asteelta luhistumaan oi- 
keaoppiseen kaksoisajatteluun; lopulta hänessä on 
jäljellä vain epätoivoinen uhma, ettei petä Juliaa, 
mutta tämäkin uhma romahtaa, kun hänen kasvon- 
sa ollaan jättämässä rottahäkin asujamien raadel- 
taviksi. Vapauduttuaan Smith istuskelee tylsänä 
Kastanjapuun kapakassa; hän kohtaa vielä Julian, 
joka on samalla tavoin pettänyt hänet, mutta jäl- 
jellä on vain molemminpuolinen yhdentekevyys. 
Uutinen sotavoitosta tempaa Smithinkin mukaansa; 


6 — Toivon ja pelon utopiat 


hän tuntee lopullisesti puhdistuneensa, rakastavansa 
Isoa Veljeä. 

Orwellin utopinen painajaiskuvaus huipentuu 
Smithin kiduttamisessa ja hänen ajattelunsa vähit- 
täisessä muuttamisessa, inkvisiittori O'Brienin rep- 
liikeissä : 


”Sanonko sinulle, miksi olemme tuoneet sinut tän- 
ne? Parantaaksemme sinut! — — — Puolue ei tun- 
ne kiinnostusta avointa tekoa kohtaan: ajatus on 
kaikki, mistä me välitämme. Emme ainoastaan tuhoa 
vihollisiamme, me muutamme heidät.” (Suom. s. 
279). 

”— — — inkvisitio tappoi vihollisensa julkisesti, 
tappoi heidät katumattomina. — — — Sellaisia 
erehdyksiä emme me tee. Me emme salli kuolleiden 
nousta itseämme vastaan. Älä kuvittelekaan, Wins- 
ton, että jälkimaailma puhdistaa sinun muistosi. Jäl- 
kimaailma ei milloinkaan saa edes kuulla sinusta. 
Sinut yksinkertaisesti nostetaan pois historian vir- 
rasta. Me muutamme sinut kaasuksi ja hajoitamme 
sinut ilmaan.” (Sama ss. 279—280). 

”Kun sinä vihdoin alistut, sen täytyy tapahtua si- 
nun omasta tahdostasi. Emme tuhoa kerettiläistä 
sen vuoksi, että hän vastustaa meitä: niin kauan 
kuin hän meitä vastustaa, emme lainkaan tuhoa 
häntä. — — — Teemme hänet yhdeksi meistä, ja 
vasta sitten tapamme hänet.” (Sama s. 280). 

”Alatko jo käsittää, millaisen maailman me luom- 
me? Tarkalleen päinvastaisen kuin nuo typerät he- 
donistiset utopiat, joita vanhat reformaattorit unek- 
suivat. Pelon ja kavalluksen ja kidutuksen maail- 
man, maahan tallaamisen ja -tallautumisen maail- 
man, maailman, joka ei tule vähemmän vaan ene m- 
män armottomaksi kuin se itse jalostuu. — — — 
Jos haluat luoda kuvan tulevaisuudesta, kuvittele 
vain saapasta, joka astuu ihmiskasvoille . . . aina, 
ikuisesti.” (Sama ss. 293—294). 

Kun Smith on pannut uskonsa prolemassojen ka- 
pinaan ja vallankumoukseen — mikä on myös Gold- 
steinin kirjan lopputulema ja ohjelma — O'Brien 
nauraa hänelle: mielettömyyttä, proletariaatti ei mil- 
loinkaan halua kumousta eikä siihen myöskään pys- 
ty, puolueen valta on kestävä ikuisesti, koska vain 
puolue haluaa valtaa sen itsensä takia, vain valtaa, 
pelkkää valtaa (sama ss. 287—289). Uskonsa yh- 
teiskunnalliseen mullistukseen menettäneenä myös 
Smith joutuu peräytymään viimeiselle elämänpal- 
vonnan puolustuslinjalle, uskoon ja toivoon, joka 
kohdistuu itse luontoon, elämän mahtiin, ihmishen- 
keen: ”Jollakin tavalla kuitenkin epäonnistutte. Jo- 
kin voittaa ja lyö teidät.” Mutta O'Brien murskaa 
tämän viimeisenkin toivon: ”— — — me luomme ih- 
misluonnon. Ihmiset ovat loppumattomiin asti muo- 
kattavissa. — — — Jos olet ihminen, Winston, niin 
olet viimeinen ihminen. Sinun lajisi on sammunut; 
me olemme perillisiä.” (Sama ss. 295—296). 

Orwellin utopia on sukua Swiftin syövyttävälle sa- 
tiirille ja ihmisinhoiselle pessimismille. Sen pelotta- 
vana voimana on todentuntuinen havainnollisuus, 
ajan kehitystendensseihin nojautuva todennäköisyy- 
den vaikutelma. Sen rinnalla Samjatinin ja Huxleyn 
tulevaisuusromaanit vaikuttavat kamarikuvittelulta ; 
vain Boyessa on samaa pettymyksen tuskan poltta- 
vuutta. 


UTOPIAT JA TULEVAISUUS 


Pessimistisen utopian voittokulku tapahtuu länsi- 
maissa, kapitalistisen kulttuurin maaperällä, mutta 
samalla ilmeisessä syy-yhteydessä sosialismin voit- 
toon idässä; Neuvostoliitossa syntyy tosin uusi op- 
timistinen utopia, mutta siellä saa alkunsa myös mo- 
derni pessimistinen utopia (Samjatin), ja lisäksi on 
oireellista, että eräät tämän kirjallisen laadun myö- 
hemmistä länsimaisista edustajista (Boye, Orwell) 
ovat pettyneitä sosialisteja tai kommunisteja. Kysy- 
myksessä on kehitysilmiö, joka vaatii vielä selven- 
nystä. 

Uudenajan utopismi liittyy perinteellisesti köy- 
hälistön yhteiskunnalliseen kysymykseen: köyhälis- 
töä silmällä pitäen, joskin siitä irrallaan, klassilliset 
utopistit suunnittelivat sosialistiset tai kommunisti- 
set ihannevaltionsa, työväenkysymyksen ratkaisemi- 
seksi ja alkavaan työväenliikkeeseen suoranaisesti 
kytkeytyen 1800-luvun alkupuolen ns. suuret utopis- 
tit hahmottelivat malliyhteiskuntansa, ja vaikka 
marxilainen ns. tieteellinen sosialismi, läpimurtonsa 
työväen joukkoliikkeenä 1800-luvun jälkipuolella 
suorittaessaan, julistikin utopismin voitetuksi kehi- 
tyskannaksi (ja sana utopia eri johdannaisineen on 

esiintynyt työvänliikkeessä jopa kerettiläiseksi lei- 
maavana herjaussanana), utopistinen ajatustapa säi- 
lyi työväen joukoissa edelleen vuosikymmeniä muo- 
dostaen kaikupohjan esim. Bellamyn ja Morrisin uto- 
pioille ja edelleen esim. Londonin ja Lehtimäen tule- 
vaisuusromaaneille. Kysymyksessä on tunneperäinen, 
haaveellinen, eskatologinen, jopa apokalyptinen asen- 
ne, joka liikkeen virallisen ideologian teoreettisesta 
rationalismista ja ”tieteellisyydestä” huolimatta on 
vielä pitkään 1900-luvullakin säilynyt laajoissa työ- 
väen joukoissa ja joka yli ajan vaikeuksien, petty- 
mysten ja ahdistusten on kurkottanut ”viimeisiin ta- 
pahtumiin”, ”valitun kansan” lopulliseen voittoon ja 
sen jälkeiseen sosialismin ”tuhatvuotiseen valtakun- 
taan”. Nousevana luokkana köyhälistö on luonnos- 
taan optimistinen; työväenliikkeeseen kytkeytynee- 
nä myös utopia on luonnostaan, ainakin viime kädes- 
sä, optimistinen. 


hälistö, työväenluokka, ensi kerran saavutti vallan 
ja säilytti sen. Neuvostoliiton, ensimmäisen sosialis- 
tisen suurvallan, synty muodostui ilman muuta ve- 
denjakajaksi maailman mielipiteessä, kansainvälises- 
sä työväenliikkeessä ja myös utopian aatteellis-psy- 
kologisissa elinehdoissa. Se pelästytti, ravisteli ja 
herätti entusiasmia. Siinä nähtiin marxilaisten teo- 
riain käytäntöönsovellutus, mutta myös sosialististen 
haaveiden toteutuminen mielikuvitusta kiehtovalla 
tavalla. Vaikka utopismi tässäkin yhteydessä poliit- 
tis-ohjelmallisesti tuomittiin, vallankumouksen mul- 
listama todellisuus sinänsä oli ”utopinen”; itse Lenin 

kehotti kansaansa rohkeasti uneksimaan ja esitti 
H. G. Wellsille tämän Moskovassa 20-luvun alussa 
vieraillessa niin rohkeita (sittemmin toteutuneita) 
tulevaisuussuunnitelmia, että tämä piti niitä fantas- 
tisina ja nimitti neuvostojohtajaa ”Kremlin uneksi- 
jaksi”. Vallankumouksellinen romantiikka, todelli- 
suuden kuvaaminen dialektisesti, samalla kertaa tä- 
mänhetkisenä ja tulevaisuuteen liikkuvana, oli olen- 
naisena aineksena 20-luvun monisuuntaisessa neu- 
vostokirjallisuudessa ja vielä 30-luvun alussa julis- 
tetussa sosialistisessa realismissakin. Ja jos varsi- 
naisten utopististen teemojen esiintyminen onkin 
jäänyt neuvostokirjallisuudessa vähäiseksi, niillä on 
kuitenkin mittava edustaja Vladimir Majakovs- 
kissa (1893—1930), joka 1919 kirjoittamassaan 
maailmankapitalismin (Wilson) ja maailmanprole- 
tariaatin (Ivan) voimainmittelyä ja jälkimmäisen lo- 
pullista voittoa kuvailevassa runoelmassa 150000000 
jatkoi uudella tasolla klassillisen, optimistisen uto- 
pian linjaa. Runoelman voiton näkymä levittyy kos- 
millisena: tuhansia vuosia myöhemmin kokoontuvat 
maailman kansat juhlimaan vapautustaan, aika- 
naan mielettömän haaveen toteutumista; suuri- 
päiset, punaisten glooriain ympäröimät Mar- 
sin asukkaat astuvat jättiläislentokoneistaan, 
kaukaisilla — planeetoilla — rätisevät radiot, ja 
niin: ”Kierrä rataasi, Maa!/Alati kukoista,/työnnä 
sato,/tee tähkää!/Läpi vuosituhanten on kaikuva/ 
Vallankumouksesi Iliaadi,/Nälkävuosiesi Odysseia!” 
150 000 000-runoelmassa kuvastuu vallankumouksen 
myrskyisä, hurmioitunut alkuvaihe; utopisia teemo- 

ja myöhemmin, Stalinin aikakaudella — satiirisissa 
näytelmätuotteissa Lude (1929) ja Sauna (1930) — 
viljellessään Majakovski tyytyi käyttämään niitä 
vain taustana oman ajan yhteiskunnan kielteisiä il- 
miöitä ja ihmistyyppejä ruoskiakseen. Neuvostoval- 
tion myöhempi, Stalinin aikainen sisäinen kehitys 
— jolle merkittävien sosiaalitaloudellisten siirtymien 
ja suurten tuotannollisten rakennustöiden ohella an- 
toivat leiman kiristyvä yksilödiktatuuri, johtajapal- 
vonta, oikeaoppisuus, kerettiläisoikeudenkäynnit ja 
lopuksi myös uusnationalismi — ei voinut enää sa- 
massa määrin ruokkia utopista harrastusta eikä tu- 
levaisuusoptimismia ylipäänsä. 

Samat kehitystekijät heijastuivat kielteisinä reak- 
tioina myös muualla maailmassa, nimenomaan länsi- 
maisen työväenliikkeen ja radikaalisen sivistyneis- 
tön piirissä. Syntyessään Neuvostoliitto oli aiheut- 
tanut kansainvälisen työväenliikkeen kahtia jakau- 
tumisen; tuomittuaan aluksi vain Venäjän vallan- 
kumouksen väkivaltaiset menettelytavat ns. länsi- 
mainen sosialidemokratia etääntyi Stalinin kaudella 
siitä yhä enemmän, sovittautui kapitalistisen demo- 
kratian puitteisiin ja on aste asteelta luopunut sosia- 
listisesta päämäärästä ylipäänsäkin korvaten sen ns. 
reaalipoliittisilla lähitavoitteilla. Utopismille otolli- 
nen henkinen asennoituminen on sen piirissä vastaa- 
vasti menettänyt, pessimismi ja kyynisyys sensijaan 
voittanut maaperää. Länsimaiden radikaalisen sivis- 
tyneistön ja myös Neuvostoliiton ulkopuolisen kom- 
munistisen työväenliikkeen älymystön piirissä Sta- 
linin aikakauden ilmiöt taas herättivät toistuvia hen- 

kisiä kriisejä, jotka — yhdessä fasismin synnyttä- 
män kauhun ja suursodan pelon sekä ns. amerikka- 
laisen elämäntavan leviämisen aiheuttaman vasten- 
mielisyyden kanssa — olivat merkittävänä tekijänä 
modernin, pessimistisen utopian synnyssä. Ne, jotka 
olivat nähneet Lokakuun vallankumouksessa ihanne- 
yhteiskunnan, utopian toteutumisen, olivat taipuvai- 
sia pitämään Stalinin neuvostovaltiota pikemminkin 
näiden haaveiden vääristymänä ja irvikuvana; niin- 
pä sellaisissa kommunistiluopioiden syytös- ja pal- 
jastuskirjoissa kuin Arthur Koestlerin The Yogi and 
the Comissar (1945) tai Milovan Djilasin The New 
Class (1957, suom. Uusi luokka s.v.) neuvostovaltio 
leimataan uudeksi luokkayhteiskunnaksi ja uuden 
luokkasorron välikappaleeksi. Että kysymys ei ole 
ollut vain parjaus- ja häväistyspropagandasta, ilme- 
nee ns. destalinisointiin 50-luvun puolivälistä lähtien 
liittyneistä Neuvostoliiton johtomiesten omista vi- 
rallisista paljastuksista. Mutta ei vain usko Neuvos- 
toliittoon sosialismin ihannevaltiona ole horjunut; 
samalla on myös horjunut usko tulevaisuuden ihan- 
neyhteiskuntaan, utopiaan ylipäänsä. 

Kaikesta tästä huolimatta on muistettava, että 
kansainvälisessä työväenliikkeessä — myös sen so- 
sialidemokraattisessa haarassa — on säilynyt jota- 
kin nousevan luokan luontaisesta elämänmyönteisyy- 
destä ja optimismista, miten vaistonvaraista ja ai- 
neellista se sitten saattaakin olla. Samoin on todetta- 
va, että Neuvostoliiton ja yleensä ns. sosialistisen 
maailman ideologia ja koko elämänasenne on jat- 
kuvasti, kautta vuosikymmenten, ollut korostetun 

optimistinen; sitä on leimannut luottamus yhteis- 
kunta- ja tuotantojärjestelmän lisääntyvään ja lo- 
puttomaan kehityskykyyn, elämän jatkuvaan rikas- 
tumiseen ja ihmisen kasvamiseen tehtäviensä muka- 
na, ja vaikka tämä optimismi on ollut valtioiohtois- 
ta ja propagandan värittämää ja on saattanut olla 
räikeässä ristiriidassa käytännön ja menettelytapo- 
jen kanssa, se on myös syöpynyt ihmisten toiseksi 
luonnoksi ja osoittanut elinvoimaisuutensa HruStSe- 
vin ”uudessa suunnassa”. Pessimismin luonnolliseksi 
maaperäksi on siten jäänyt kapitalistinen länsi, ni- 
menomaan sen porvaristo ja vanhoillinen sivisty- 
neistö, joiden piirissä vanhan kulttuurin elämänvä- 
symys ja innostavien aatteiden pula yhtyvät aktuaa- 
liseen sosiaalisen vallankumouksen ja ydinsodan pel- 
koon eikä tulevaisuudessa nähdä mitään toivoa. Pes- 
simismi hallitsee tämän kulttuuripiirin kirjallisuutta 
aatelismerkkinä. Tässä kulttuuripiirissä on myös 
modernilla, pessimistisellä utopialla ollut luontainen 
kaikupohjansa. Laajaa vastakaikua on kapitalismin 
valtapiirissä saavuttanut myös sellainen kirjallisuus- 
laji kuin maailmantuhoa ennustava tulevaisuudenso- 
ta-romaani (esim Hans Gobsch: Euroopan tuho 1934; 
Nevil Shute: Viimeisellä rannalla; Hans Hellmut 
Kirst: Kukaan ei pelastu), jollainen sosialismin 
maissa lienee täysin tuntematon. Pessimismin henki 
ilmenee laajalti myös lännen ns. tieteiskirjallisuudes- 
sa, on sitten kysymys Harry Martinsonin 
traagisesta avaruudenvalloitus-runoelmasta Aniara 
(1956) tai Ray Bradburyn science fictionista 
Marsin aikakirjat (The Martian Chronicle, 1950, 


89 


suom. 1953), jossa Marsin asujamiston ja vanhan 
kulttuurin hävittämistä ”amerikkalaisen elämänta- 
van” tieltä seuraa Maan tuhoutuminen ydinsodassa. 
Kun tähän verrataan Neuvostoliitossa ja muissa so- 
sialismin maissa ilmestyneitä tieteisromaaneita, on 
ero varsin ilmeinen; sopivana vertauskohtana Brad- 
burylle voitaisiin mainita puolalaisen Stanislaw L e- 
min romaani Kuoleman planeetta (Astronauci, 
suom. 1960), jossa kuvaillaan, miten koko Maa on 
v:n 2000 tienoilla (imperialismin tuhouduttua ai- 
kaansaamassaan sodassa) siirtynyt kommunismiin, 
miten rauha, hyvinvointi ja turvallisuus vallitsevat 
ja miten ihmiskunta on — tiedemiesten, ei poliitik- 
kojen johtamana — keskittynyt suuriin luonnonmul- 
listustehtäviin kuten Saharan keinokasteluun ja poh- 
joisen napajäätikön sulattamiseen; Venuksen tahol- 
ta paljastuneen hyökkäysuhkan selvittämiseksi jär- 
jestetty avaruusretki osoittaa tämän planeetan asu- 
jamiston ja korkeateknisen kulttuurin tuhoutuneen 
sisäisessä sodassa, ja intialainen oppinut lausuu jul- 
ki opetuksen: näin olisi Maan ihmisillekin käynyt, 
jolleivat nämä olisi viime hetkellä tajunneet yhteen- 
kuuluvaisuuttaan, ja niin olkoon kaikkien elollisten 
yhteenkuuluvaisuus elämänohjeena myös Linnunra- 
taa kansoitettaessa! 

Tärkeänä jälkiliitteenä lännen modernin, pessimis- 
tisen utopian käsittelyyn on tässä vielä mainittava 
Aldous Huxleyn pohdiskeleva utopiakommentaa- 
ri Brave New World Revisited (1958, suom. Sääli 
uutta sukupolvea, 1961), jossa tämä arvioi maail- 
mankehityksen 50-luvun kokemusten valossa kulke- 

van pikemmin Uljaan uuden maailman kuin Orwellin 
stalinilais-natsilaisen ennusteen uria; ydinsota ja to- 
talitarismin karkein muoto voidaan kenties välttää, 
mutta silti on ilmeistä, että liikakansoittuminen joh- 
taa suuren osan ihmiskuntaa totalitarismia kohti ja 
että monet kehitystekijät myös nykyisissä ns. de- 
mokraattisissa maissa (suuryhtiöiden ja joukkotie- 
dotusvälineiden joutuminen yhä pienemmän vähem- 
mistön hallintaan, mainossuggestion paisuminen ja 
tehostuminen, uudet kemialliset mielenmuutta ja- 
lääkkeet jne) vievät samaan suuntaan; tekijän kol- 
men vuosikymmenen takainen romaani-ennuste uh- 
kaa toteutua nopeammin kuin hän silloin oli voinut 
aavistaakaan. Teoksensa ohjelmatunnuksia (länsi- 
mainen tekniikka, eurooppalainen demokratia, intia- 
lainen elämänviisaus) Huxley on sittemmin sovelta- 
nut romaaninsa Island (1962) positiivisessa utopia- 
kokeessa, mutta tämä Itä-Intian saaristoon sijoittuva 
ihannevaltio tuhoutuu diktatorisen naapurimaan jär- 
jestämään vallankaappaukseen. Kysymys on kokees- 
ta muussakin mielessä: etäiseen paikkaan sijoitetun 
eristetyn ja rajoitetun malliyhteiskunnan ohjelmalli- 
sena hahmotteluna Island-romaani merkitsee paluu- 
ta klassilliseen utopiaan ja sen ulkonaisiin tunto- 
merkkeihin, laatuun, jonka Wells aiheellisesti totesi 
vanhentuneeksi, henkisen pohjansa menettäneeksi. 
Voidaan kysyä, onko utopia yleensäkin ja nimen- 
omaan optimistinen utopia aikansa elänyt kirjalli- 
suuden muoto, jonka onnistumiseksi puuttuvat yhtä 
hyvin kirjailijalta rakennusainekset kuin yleisöltä 
henkinen kaikupohja. 


Kysymys ei tällöin ole siitä, etteikö hyvin lukui- 
silla ihmisillä niin lännessä kuin idässäkin olisi kiin- 
nostusta tulevaisuutta kohtaan. Siitä todisteena on 
tieteisromaanin kukoistus ja levikki, ja sitä todistaa 
myös toinen kirjallisuuslaji, joka muodoltaan tosin 
lankeaa kaunokirjallisuuden ulkopuolelle, mutta ve- 
toaa lukijoissa samaan harrastukseen kuin utopia 
tai tieteisromaani: kansantajuistieteellinen tulevai- 
suusennuste. Muutama esimerkki tästä kirjallisuus- 
lajista osoittaa, mistä on kysymys, ja valaisee sa- 
malla optimismin ja pessimismin näkemysasteikkoa 
tässäkin. Englantilaisen Charles G. Darwinin 
teoksen The Next Million Years (1952, suom. Tuleva 
maailma, seuraavat miljoona vuotta ihmiskunnan 
historiassa, 1954) voi tällöin sanoa edustavan länsi- 
maista pessimismiä, joskin hillityn pidättyvästi: suo- 
ranaisia katastrofeja ei ennusteta, mutta ei myös- 
kään mitään maallisia paratiiseja. Väkiluvun kas- 
vun ja ravinnon lisäyksen välinen epäsuhde paina- 
jaisenaan ihmiskunta tulee kulkemaan nykyistä vai- 
keampia aikoja kohti, uhraamaan jatkuvasti ”näl- 
käisen liikaväestönsä” tuholle, elämään provinssei- 
hin pirstoutuneena, voittopuolisesti yksin- tai har- 
vainvallan alaisena; parhaat kultakaudet ovat taka- 
napäin. Dramaattisempi, vastakohtaisempi näkemys 
ilmenee länsisaksalaisen Diether St olzen teokses- 
sa Den Göttern gleich (ruots. Värt liv i morgon, 
1961), jossa insinööri- ja luonnontieteiden nykyisiin 
saavutuksiin ja tavoitteisiin (niin idässä kuin län- 
nessäkin) nojautuen hahmotellaan aineellisen para- 
tiisin toteutuminen maan päällä: robotit huolehtivat 

niin tuottavasta kuin konttori- ja suunnittelevasta 
työstä, ihmisten vapaa-aika lisääntyy läheten täyt- 
tä joutilaisuutta, nälkä ja taudit on karkotettu, 
”kultainen yltäkylläisyys” saavutettu kaikkien tar- 
vikkeiden suhteen; oltuaan työntekijä ihmisestä 
tulee kuluttaja, jolle maksetaan palkkaa syömisestä 
ja kuluttamisesta (eräänlaisen lend-and-lease-systee- 
min mukaisesti); malthusismin peikko on voitettu, 
rotua pyritään parantamaan eugeniikalla, naapuri- 
planeetat vallataan ihmissiirtokunnille jne. Mutta 
tämä paratiisi on samalla helvetti: ”robottien val- 
lankumous” tietää kilpailun, yritteliäisyyden, per- 
soonallisen vastuun, mielikuvituksen, epäilyn ja va- 
pauden katoamista, ihminen joutuu maksamaan mu- 
kavuutensa ja turvallisuutensa alistumisella robot- 
tien ratkaisuvaltaan, elämän mekanisoitumisella, 
standardisoitumisella ja säännöstelemisellä — 
omimman itsensä hinnalla, ilman että silti on var- 
muutta siitä, etteivät uudet taudit tai ydinsodan 
kauhut nouse hänen turvallisuuttaan uhkaamaan. 
Robottien yläpuolella on tosin ihmisten valiojoukko, 
tiedemiehet, maailman uudet valtiaat, mutta ihmis- 
ten suuri joukko on vain marionetteja, muukalaisia 
uudessa paratiisissa, joka on heille yhä vieraampi, 
kummitusmainen, käsittämätön, täynnä pimeätä 
kauhua. 

Mielenkiintoinen vertailukohde Darwinin ja Stol- 
zen tulevaisuusennusteille — ja samalla todistuskap- 
pale neuvostoajattelusta HruStSevin aikakaudella — 
on Mihail Vasiljevin ja Sergei GuStSevin 
toimittama Maailma vuonna 2007, tiedemiesten tule- 

vaisuusnäkymä (1958, suom. 1960). Ihmiskunnan 
kiihtyvä lisääntyminen ei ole neuvostotiedemiehille 
kuten Darwinille mikään levottomuuden tai pelon 
aihe; tieteen ja tekniikan tehokkaimpia menetelmiä 
soveltaen, käyttämällä varustelumäärärahat raken- 
taviin rauhan tehtäviin, voidaan Maan pinnalla hei- 
dän arviointinsa mukaan tuottaa ravintoa 20—30 
miljardille ihmiselle. ”Uskonpa, että kultakausi ei 
suinkaan ole takanamme vaan edessämme”, lausuu 
prof. S. I. VolfkovitS (suom. s. 86). Lukemattomia 
mullistavia keksintöjä tehdään tuotannon, liikenteen, 
asunto-olojen, kansanterveyden jne edistämiseksi; 
maapallon kasvot mullistetaan ihmisten tarkoituk- 
siin, Kuu vallataan ”seitsemänneksi maanosaksi”, 
avaruusretket ulotetaan yhä etäämmäksi. Neuvosto- 
tiedemiehet siis tuskin lupaavat tulevaisuudelta vä- 
hemmän ihmeitä kuin Stolze, mutta eivät silti näe 
aihetta hälyytykseen ihmisen puolesta; paratiisiin 
ei heillä liity välttämättä helvetti. Sosiaalisesti ja 
valtiollisesti tulevaisuus kuuluu kommunismille: 
”Uneksimme, kuten kaikki muutkin, tästä tulevai- 
suudesta. Siitä tulee valoisa ja kaunis, ja onnelliset 
ihmiset viettävät silloin kiinnostavaa elämää. Unek- 
simme tästä säteilevästä tulevaisuudesta, jolloin 
kommunismin majesteettinen rakennelma on muut- 
tunut eläväksi todellisuudeksi.” (Sama ss. 9—10). 
Ehkäpä onkin niin — oireet viittaavat siihen — 
että jos utopia; nimenomaan optimistinen, positiivi- 
nen utopia, on meidän aikanamme menettänyt edel- 
lytyksensä, niin sen aseman ovat perineet tai peri- 
mässä tieteisromaani ja kansantajuistieteellinen tu- 


94 


levaisuusennuste. On kiintoisaa panna merkille, että 
neuvostotiedemiehet (em. teoksessa) eivät suinkaan 
kiellä haaveen, utopian, oikeutusta, kunhan se ei ole 
ristiriidassa tosiasioiden kanssa. ”Tiede ei pysty ke- 
hittymään ilman haavetta, ilman silmäystä tulevai- 
suuteen”, lausuu prof. A. N. Nesmejanov jatkaen: 
”Haaveen täytyy ehdottomasti edeltää hypoteesia. 
Hypoteesista taas päästään kokemusten ja kokeiden 
kautta tieteelliseen teoriaan. Tiedemiesten haaveet 
ovat hyppäyksiä tutkimattomalle alueelle, tulevai- 
suuden tieteellisiä ennusteita.” (Suom. s. 18). Ihan- 
neyhteiskuntien runolliseen kuvittelemiseen aikam- 
me ihminen on liian kriitillinen ja epäilevä; toista 
on, jos tulevaisuutta pyritään valaisemaan tieteen 
pohjalla ja ensi sijassa teknillisen kehityksen mer- 
keissä; tekniikan kehitystä ei epäillä, vaan ihmisten 
kykyä hallita sen saavutuksia politiikassa ja sovel- 
taa niitä yhteiskuntaan. Kansantajuistieteellisen 
tulevaisuusennusteen ja tieteisromaanin rinnalla 
näyttää utopian pessimistinen linja sentään jatku- 
van; Huxleyn Islandin ohella voitaisiin mainita ame- 
rikkalaisen Gore Vidalin romaani Messiah 
(1954), jossa kuvaillaan kriisien ja sotien toivotto- 
muuteen syöksemän ihmiskunnan joutumista itse- 
murhahysteriaa levittävän Cavite-järjestön valtaan, 
tai Walter M. Miller Jr:in romaani Canticle for 
Leibowitz (1959, suom. Viimeinen kiitoshymni, 
1962), jonka aiheena on meidän aikamme atomiso- 
dan raunioittaman ja varhaiskeskiajan tasolle palaut- 
taman maailman vähittäinen nousu ”sivistykseen” ja 
sortuminen puoltatoistatuhatta vuotta myöhemmin 

uuteen atomisotaan, josta vain ryhmä munkkeja pe- 
lastautuu avaruusaluksella toiseen aurinkokuntaan. 
Parhaimmillaan pessimistinen utopia voi — tulevai- 
suudensota-romaanin rinnalla — olla terveellinen va- 
roitus ihmiskuntaa uhkaavista kehitysharhoista ja 
-vaaroista; silloin niitä myös voidaan pitää tieteis- 
romaanin ja kansantajuistieteellisen ennusteen ter- 
veellisenä täydennyksenä. 

Tärkeä on kuitenkin haaveen tai sanokaamme: 
eteenpäin, tulevaisuuteen kohdistuvan positiivisen 
mielenkiinnon säilyminen; ihmiskunta, kansat, ih- 
misyksilöt (yhtä hyvin kuin tiede) tarvitsevat sitä 
voidakseen elää ja kehittyä. Sen sammuminen jossa- 
kin kansassa, jossakin kulttuuripiirissä on kuole- 
mansairauden oire. Kuolevan lohtuna on ”varovainen 
ja viisas” menneisyyden kulta-ajan muistelo; elin- 


voimaisen ja elämäntahtoisen etuoikeus on ”barbaa- 
risen” rohkeasti kurkottaa kohti tulevaisuutta, jos- 
sa avautuvat niin orjuuden kuin vapaudenkin, niin 
itsetuhon kuin maailmanherruuden ja yltäkylläisen 
turvallisuudenkin näkymät. 


